Lifan-Z/Chinese-poetries-txt huggingface dataset:
远谪南闽食荔枝，始知图记不予欺。欲将千颗封题去，无那三朝色味移。蜜渍仅能存典则，日干愈更失珍奇。欲知妙质为何似，甘露明珠绛縠皮。
广寒宫阙夜不锁，蟾蜍飞下清溪涯。爬沙厥状虽可怪，脆美一脔亦莫加。颇笑退之嘲蛤蚧，还同子厚甘虾蟆。晚凉雨霁小池满，两部鼓吹空哇哇。
白云深处开虚室，晏坐非禅亦非律。须观任四威仪中，皆悉具六波罗密。超然处处坐道场，善哉步步能踏实。我今此义亦妄言，请师往问维摩诘。
拙直从知慕古风，吾衰不复梦周公。心如葵叶虽终日，身逐溪流且向东。华藏千函游佛界，黄粱一枕悟仙翁。何当放浪尘埃外，回首沧洲兴未穷。
小轩幽邃敞岩峦，密雨飞来更可观。瀑布千寻落峰顶，喷珠万点散檐端。休言幻化成空果，且喜炎蒸作昼寒。轩内生公常说法，天花乱坠响珊珊。
千仞青山一草堂，萧然远去利名场。夜凉愈觉风月好，雨过惟闻松桂香。野寺春朝喧鸟雀，田家日夕下牛羊。因公录示山居作，使我归休意转忙。
知章本是四明狂，珥笔聊依日月光。谪宦未从南亩乐，傲时自爱北窗凉。溪山胜处陪诗社，文字空中见法王。何必更求难老术，得闲身世自舒长。
云潢斜界耿秋空，灵匹相过此夕中。璀璨珠星连璧月，凄凉玉露坠金风。三秋景物随时好，万里瓜花习俗同。乞巧未能从柳子，送穷聊欲效韩公。
夜半偷儿亦可怜，乘虚欲负壑中船。银杯羽化方搜箧，绣被风飘遽返毡。妄意室中真有道，夺从虎口岂徒然。贪夫一笑心为咎，举体空能发爱涎。
人言一叶已知秋，万叶凋零愈更愁。蝉噪风林朝嘒嘒，虫吟露草夜啾啾。溪山信美非吾土，诗酒多情解客忧。极目江乡何处是，月华依旧照西楼。
少昊行秋尚炽然，祝融何事苦侵权。欲呼屏翳来清道，却恨羲和懒着鞭。盐米相仍无日了，图书拨置且闲眠。个中自有清凉地，不在中间及两边。
飒然风雨作新凉，卧听檐声气韵长。驱扫炎蒸逐流火，招邀秋月到虚堂。日边梦断甘飘泊，泽国音稀堕渺茫。犹喜北窗灯可近，简编为释九回肠。
秋到寓轩殊不恶，满庭爽气有余清。架松著雨须髯奋，盆沼因风鳞甲生。葵向日光金盏侧，荷翻露颗玉盘倾。焚香默坐无人会，自觉诸缘次第轻。
常年九日必题诗，况此飘零海一涯。黄菊未开青蓓蕾，白醪聊吸碧玻瓈。登山但极孤云目，整帽还羞短髪箆。弟妺奉亲倾寿斝，茱萸遍插定吾思。
远谪须知怀抱寛，节逢九日亦追欢。手挼青蘂看浮盏，蜡剪黄花戏插冠。淅淅斜风飞败叶，萧萧细雨作轻寒。天涯只是思亲切，更把家书再四看。
碧落遥升白玉盆，云何中夜黯然昏。初疑半被微云掩，浸恐全无巨吻吞。惨淡乍看蟾魄出，扶疏更喜桂华存。妖蟆磔死犹余罪，此外群星尽可原。
请说常无众妙门，当时关尹意何勤。青牛西去连沙漠，紫气东来见瑞氛。妙法不离三十辐，至言都在五千文。世人不解宗慈俭，只欲长生蹑白云。
形若龙蛇千岁蛰，神如日月四时新。岂知鸡足山中客，元属莲华社里人。岭上祖师提只履，烟中普化露全身。拘拘守定干皮袋，毕竟如何始是真。
溪阁临虚面势寛，凉天佳月共追欢。渔舟忽动水光碎，桂魄未髙山影寒。色染林峦烟漠漠，气侵笑语露漫漫。须知此景人间少，更泛兰桨远处看。
桂华十里凌霜空，再开愈觉秋光浓。幽人赠我不知数，芬馥飘满禅房中。蔌蔌风枝堕烟蘂，璀灿金英沾案几。不须扫去任飘零，从使清香在毫纸。
乱山深处翠光浮，山寺归来泛彩舟。十里峰峦凝翠霭，一溪烟雨洒清秋。渔灯照水明还暗，野桂飘香散不收。只向画中求好景，不知身在画中游。
闻有佳音自日边，羁臣感极却凄然。矜愚本自加三宥，作赋休云谪九年。戏膝但能纡彩服，侍香那复望青毡。恩隆天地当何报，击壤为甿老一鄽。
计偕西去不容迟，暂聚还分与愿违。丹桂一枝应俯拾，青云万里看横飞。我方谪宦陪鸠杖，子欲成名戏彩衣。努力争先龙虎榜，发挥家学慰庭闱。
草木何为亦发祥，灵芝三秀向沙阳。成丛已茁枯梅上，盈尺还生卧柳傍。叶若圆荷方泻露，色如紫椹更飘香。惜哉地去长安远，不使公卿草贺章。
一载沙阳信有缘，寛恩许去却依然。碧斋翠阁已如梦，明月清风长自妍。溪上客舟横一叶，箧中诗卷賸千篇。诸公别后应思我，茗饮时时到寓轩。
送远劳为黯淡行，西风斜日袅双旌。舟如一叶波涛舞，滩作半天风雨声。修竹拂云青蓊郁，圆峰对阁翠峥嵘。如公髙义今人少，行客空余恋德情。
去年游仙满溪雪，今年游仙一船月。武夷已擅天下奇，雪月相辉更幽绝。前生定在此山中，缘熟重游六六峰。惭愧真仙借光景，恨无道骨与仙风。
道妙观来物物通，武夷仙境幸相逢。溪流玉雪三三曲，山锁云霞六六峰。去路归鞍方眷恋，淡烟疏雨正蒙茸。羡师日在神仙窟，回首岩峦紫翠重。
独构幽轩福地阴，飞云对面起青岑。但知映日能成色，谁信崇朝解作霖。苒苒行云宁有迹，霏霏出岫本无心。道人默坐观舒卷，至理应符妙意深。
行尽闽山万屈盘，江南形势陡然寛。山平水远望不尽，木落草枯霜始寒。醉里讴吟聊自适，梦中往复本非难。谁言春信年年早，笑指江梅试折看。
广寒宫殿寄幽岩，忌满非缘玉斧戡。皓魄半轮横道左，清光千古照江南。阴精凝结元无质，神化胚胎岂易探。好是月华生碧落，扶疏桂影远相参。
南去北来皆岁暮，流年苒苒过光阴。江南须信风烟好，浙右方虞寇盗深。云外山深横笔格，月中滩响叠琴心。卧龙三顾今寥落，抱膝空为梁甫吟。
一宿溪边云锦堂，烟村浮动野梅香。沙平水澹近江浦，天阔山遥多夕阳。北陆寒凝风眇眇，东吴音断意茫茫。片言无补空来往，赢得萧条两鬓霜。
岁寒迂路过江乡，叹息飞蓬堕渺茫。云锦洞深烟水远，琵琶洲转暮滩长。田园归去荒三径，金鼓传闻震一方。极目东吴何处是，断霞轻霭落残阳。
兰若何年种碧瑜，凌霄髙节笑楸梧。渭川谩说三千亩，杜牧宜夸十万夫。月舞清阴金影碎，风敲幽韵玉音敷。烦师长飬休斤斧，试问江南有此无。
江驿森森六本松，蜿蜒枝干走虬龙。烟滋鳞甲苍颜老，云惹须髯美荫浓。独立雪霜君子操，曾因风雨大夫封。不栽桃李追时好，叹息前贤意可宗。
路绕江南烟水村，梅花的皪正销魂。峰峦影里过山邑，鼙鼓声中念故园。残腊未曾看雪舞，劲风何事扫云屯。拙翁自笑平生拙，欲叩天阍更一言。
稚年曾向此途行，半世重来若泛萍。山径车声欣路坦，江村市合厌鱼腥。连天霜草萧萧白，蟠岭云松郁郁青。久旅怀家归尚远，暮烟残照宿邮亭。
绣衣执法出霜台，邂逅还如特特来。华省旧曾陪笑语，清溪今复接樽罍。喜公笔有江山气，顾我心如世味灰。天下苍生待经济，坐看蟠蛰起春雷。
东风初起白云飞，禅客相邀步翠微。童稚旧游如梦到，江山今幸假途归。岩峦窈窕笼轻霭，鸥鹭翩翻舞夕晖。归觐庭闱询往事，箧中先整老莱衣。
萧条秋浦景如秋，谁信猿声使客愁。烟树森森连远峤，水田漠漠集飞鸥。髙楼吹角增离恨，古驿停骖忆旧游。亦欲题诗江祖石，谪仙遗迹最风流。
水落溪干不可舟，春潮理櫂浅沙头。多风烟浪鳞鳞起，欲雪江云苒苒浮。涉险物情终共畏，临流归兴浩难收。波神借我风帆便，鼓柁清江汗漫游。
渺渺波涛淅淅风，此身忽在大江东。浮家泛宅云烟里，思古伤今图史中。盗贼从来能伺衅，治安自昔戒除戎。我今惟愿兵戈息，归作梁谿老钓翁。
襟带江淮一望间，夕阳舣櫂散潭湾。波涛汹涌暮天阔，鸥鹭飘飖渔艇闲。风壮又还依北渚，云深不复见南山。浙河千里何时到，过去飞鸿不可攀。
镜中渐觉鬓丝多，半世劳生可奈何。极望不来青足鸟，满江更起白头波。扬帆贾客风前笛，撒网渔人月下歌。自断此生甘寂寞，毗耶归作老维摩。
平生性酷爱江山，今日江山满目前。明月清风人寂寂，淡烟轻霭露涓涓。波声撼岸连淮壤，雁阵惊寒入楚天。慨念往来成底事，一杯浊酒且安眠。
九华山顶老松烟，名重初因玉局仙。様古法精珪并制，胶清煤馥玉同坚。试将毛颖轻轻染，须遣陶泓细细研。居士年来无恋着，惟于三子欲逃禅。
一夜寒云凝不开，北风吹雨带潮来。涛翻天末银山涌，浪打沙头霹雳摧。心在浙西音断绝，身留江左意徘徊。无聊独酌开怀抱，赖有窗间数点梅。
吾宗才气世无双，用与时行舍亦藏。殿陛同瞻龙衮绣，螭坳继染御炉香。紫荷持槖将清禁，贝叶翻经见宝坊。仄席正思经济手，伫观趣召侍颙昂。
六代兵戈王气销，山围故国自周遭。豪华散灭城池古，人物摧残丘冢髙。阜转蟠龙翔宝塔，洲分白鹭涌云涛。悠悠世事都如梦，且对金樽把蟹螯。
六代繁华三百年，我来吊古一凄然。景阳钟断鸡空唱，玉树歌沈月自圆。潮没旧痕生晚浦，柳摇新色媚晴天。髙楼上尽穷双目，千里江山绕槛前。
六代兴亡江上城，倦游还向此中行。龙蟠虎踞空形势，并废台荒为战争。云气霏霏春雨急，烟波渺渺暮潮平。商人不识前朝恨，短笛还为激烈声。
六代当年恨最长，兵戈陵灭故城荒。非关霸气多消歇，自是人谋未允臧。王谢风流今寂寞，江山形胜亦凄凉。我来正值兴戎马，慨念东南更惨伤。
青葱秀色一轩中，俯瞰梁朝万本松。顶蹙风云疑偃盖，枝蟉雨露若蟠龙。四时郁郁宁雕叶，千载亭亭不改容。却笑宗人生岱岳，佞秦先得大夫封。
怪底灯花夜夜红，朝来家问始相通。田园已在危疑际，骨肉幸安飘泊中。子美无家寻弟妹，渊明有酒引儿童。我今已胜少陵老，稚子候门淮水东。
流落归来旅海涯，相从几集鳯凰池。暂欣捉麈共谈笑，还惜整骖言别离。为禄未能忘敛板，扫厅应不废哦诗。如公岂是徒劳者，勉继前修结主知。
金椀擎来碧玉浆，端令袢暑吸飞霜。何须社瓮曲蘖法，自带广寒风露香。清入肺肝殊有韵，甘余齿颊固难忘。七瓯已胜卢仝茗，似得仙人石髓尝。
小堂深稳据西偏，插架牙籖灿属联。万卷新如手未触，五经嘲解腹空便。子同蒋诩开三径，我学扬雄老一廛。归去梁谿谋筑室，隔江相望两翛然。
我向江湖老此身，公犹拘絷作羁臣。兰宫笑语真一梦，泽国过从今几人。霜落洞庭橙橘熟，泉斟桑苧茗芽新。相望百里如千里，早晚归来共钓缗。
昔年多士萃南宫，曾见雄文晔彩虹。万里相期霄汉上，一官犹在大江东。新诗寄远句增丽，旧事追游梦已空。努力要津张此志，吾方寒钓五湖中。
稚年嬉戏曾游地，往岁飘零假道还。溪水寒生江祖石，洞云深接九华山。锦苔绿字几多在，石燕白鸥相与闲。幕府诗人富家学，定留秀句满岩间。
霜落风髙万里枯，孤鸿窅窅下平湖。行藏谁会倚栏意，啸咏聊为终老娱。寒日溪山相掩蔼，暮云楼阁半虚无。何人妙解丹青事，画作辋川烟霭图。
绕舍松林寒不枯，烟霞深处见澄湖。萦青缭白知谁赏，把酒裁诗可自娱。剡曲幸非千里远，同云又复一冬无。会当半夜溪山白，乘兴真为访戴图。
旰起幽居尚闭关，忽传尺素破愁颜。迂疏似我宜深隐，才术如公岂暂闲。雅意未曾忘北阙，胜游今日且东山。十年回首当时事，叹息人生似梦间。
底事年来不作诗，应缘思苦少人知。凌云健笔含毫日，照眼花枝得句时。陶冶性情端赖此，咏嘲风月漫多为。驿筒若许陪酬唱，朱字青笺复寄谁。
儒生乐事信同风，端抱前言当鼓钟。公正说诗笺七月，我方学易纬群龙。艰难盛事原衣食，忧患余生问吉凶。去圣寥寥千载后，何时挥麈得从容。
忧患余生日杜关，幅巾青顾得开颜。虚堂把酒延佳月，小阁哦诗对远山。子学鲲鹏将海运，我同猿鹤且云闲。都城故旧还相问，为道衰颓鬓已斑。
甫里先生早乞身，最怜流落汉庭臣。也知雅有绨袍意，故使同为莲社人。佳句传来油素湿，灵文翻处贝多新。更烦为指趋真路，旧国于今草木缗。
持竿相与钓鲸鱼，叹息平生术已疏。嬉戏尚能追旧事，穷愁聊复著新书。昂霄耸壑公行尔，拂石眠云我自如。卜筑相望才一水，未应岁晚恨离居。
翰林风度世间无，炯若清冰置玉壶。暂向霅川谋小隐，未应鲁国舍真儒。平泉草木何须记，杜曲桑麻幸可图。我亦新沾散人号，浮家正欲老江湖。
视草金銮不记年，却将心事付林泉。归居盘谷真良策，买得愚溪定夙缘。隔竹闻声鸣佩玉，挥毫落纸散云烟。欲夸水石无穷趣，故把新诗得得传。
胜游尚尔阻跻攀，自愧闲中亦未闲。多谢幽人分笋蕨，宛同春日到云山。洞天上下烟霞里，溪水回环图画间。暂过岂能穷妙赏，结庐终欲老疏顽。
縠水柯山蕴秀奇，精忠深结冕旒知。玉堂视草久推重，金椀书名犹恨迟。廊庙未应忘泽物，江山且复助题诗。殷勤寄录韩公事，好为斯民更筑基。
迂愚聊复隐清时，幽事相关只自知。满地落花看鹤舞，一轩春雨对僧棋。闲中日月真销得，物外烟霞渐可期。坐致时康赖公等，不须深遁采商芝。
渺渺春湖水拍天，紫莼千里正聮绵。初抽荷蘂半含露，旋摘龙须尚带涎。盐豉欲调难并美，鲈鱼兼忆讵非贤。自怜不是知机士，饱食空能上钓船。
意气相期会面前，谪官邂逅两萧然。谁怜兰省鹓鸾友，去作桂林山水仙。直道事人宁免黜，拙谋于我欲争先。寛恩下逮宜非久，来买梁谿二顷田。
阳朔谿山冠百蛮，羡君远宦得跻攀。声名已落寰区内，忠信自行夷貊间。山作剑铓攒峻拔，水如罗带巧回环。此生又作南征计，好把轻绡寄一斑。
三伏炎蒸画舸回，蓬门聊复为君开。松篁荫翳樽中渌，杖履逍遥池上台。小雨乍随云影散，好风还逐月光来。虚堂夜久群嚣息，枕簟相从亦快哉。
丘园命驾未应回，三径还同蒋诩开。盘谷初能容蕙帐，钧天无复梦瑶台。稚年尚忆嬉游处，老境相从归去来。幸有西山供醉眼，不妨吟望思悠哉。
九峰秀色照溪回，古寺峥嵘殿阁开。漱玉泉声锵石洞，郁蓝天影抱琼台。亲宾情话真难得，岩壑幽寻岂易来。且复淹留同一醉，未应遄櫂念归哉。
招提殿阁郁嵳峨，占得江山气象多。一水下临萦素练，两山对峙叠青螺。乍欣心目到空阔，坐看风云相荡摩。景物自新人自老，旧游追忆奈愁何。
波光澹澹橹声圆，风软潮平利涉川。浩渺云涛连海峤，空蒙烟雨湿楼船。江山雄伟冠天下，景物瓌奇绕目前。远迹禹功须我辈，感时怀古一凄然。
暂停征櫂此从容，叹息前贤结构雄。心眼乍随天宇阔，笑谈不觉酒樽空。江光隐见轩楹里，山色虚无烟雨中。种柳仙翁何处去，年年疏翠自春风。
去国飘零伴一星，误恩还许谒承眀。已甘松菊老三径，岂有材猷厕九卿。晚景故惭题柱客，壮怀多谢弃𦈡生。片帆自逐南风起，遇坎乘流且么行。
不踏隋池今几日，重来空叹二毛侵。黄流浑浑帆樯影，绿岸森森榆柳阴。雨霁鸠鸣呼妇急，晓凉蝉噪感人深。区区往返何为者，谁识先贤用舍心。
山家为我𣃁青冥，养就仙芝指掌明。风味自应殊紫芋，功名初不减黄精。藤盘欲荐冰霜质，石鼎先闻风雨声。辟糓留侯正归去，淡然悠久见交情。
夜凉同咏古人诗，新月娟娟照酒卮。一醉且忻军寇退，扁舟似与菊花期。衔杯乐圣真吾事，泛宅浮家漫尔为。归去云山最深处，隔江千里幸相思。
上客相从称玉觞，楚天杳杳湛清光。紫茱黄菊有佳色，白蟹頳鳞聊共尝。自哂三朝为逐客，常于九日旅殊方。十年往返成何事，赢得萧萧满鬓霜。
荆溪移櫂雪漫漫，皓色连空眼界寛。练带萦回迷罨画，玉屏崷崒失铜官。风飘珠蘂来玄圃，槎泛银潢到广寒。安得丹青似摩诘，生绡写作图画看。
十日荆溪雪未晴，敲冰聊作善权行。最怜击碎琼瑶片，欲爱长闻环珮声。百仞岩端仙梵过，千株松下老僧迎。斯游自觉平生少，颇怪淹留景太清。
雪著谿山澹复浓，行舟疑在玉壶中。云藏半岭深难见，冰塞长川邈未通。赖有僧房容假榻，未应尘迹叹飘蓬。劳生梦幻成何事，万古闲愁一笑空。
山崦溪湾三四家，竹篱茅舍暮烟斜。仙村自种田田玉，梅径疑开处处花。近渚冰销迷浴鹭，远村烟暝数栖鸦。年年值雪长为客，对此凄然感岁华。
小童又报雪花飞，深炷𬬻烟欲起时。淅沥乍闻经竹叶，飘萧初看着松枝。南人共讶何曾见，北顾深颦有所思。牢落无言自搔首，却惊华髪顿成丝。
一夜凝寒雪意浓，禅房睡美不闻钟。起看银色三千界，更忆瑶台十二重。戴白苍官尤觉好，折腰青士若为容。暮晴透出寒蟾色，为照溪头群玉峰。
连日风云匝地阴，玉花飞舞满烟岑。竹窗夜色碁方适，书幌朝寒酒倍斟。幸有髙人同胜赏，不妨佳处得幽寻。庭前暗积知多少，自策笻枝探浅深。
山空鸟雀傍檐楹，景邃惟闻钟鼓声。懒瓒但知煨紫芋，少陵何处𣃁黄精。江南寇盗休无赖，塞北烟尘迄未平。太息浮生端值此，不如无念契无生。
霁色初开雪未融，坐来风撼落长松。林芿趫捷缘饥鼠，洞壑深沉蛰老龙。致远未须金騕袅，凭髙且看玉芙蓉。丰年最有田家乐，雪屋何妨入夜舂。
朝来鸟雀报新晴，乍喜窗间日影明。糁径杨花浑寂寞，倚檐冰柱漫峥嵘。早梅向暖垂垂发，好鸟知时得得鸣。从此阳光渐舒畅，放回春色满江城。
冷蘂疏枝烟水滨，江南此地又逢春。年年行路常为客，的的寒花解笑人。雪里暗香来鼻观，风前髙格见天真。谁言对尔销愁得，一段清愁特地新。
年年青女久横陈，赖有江梅漏泄春。孤洁如亲隐君子，风流似对谪仙人。雅期兰蕙香非远，解笑松华色未真。开罢枝头著青实，故教桃李一番新。
群芳冻死未招魂，谁使梅花独占春。愿折繁华凭驿使，为传幽思恼诗人。心驰魏阙惭商鼎，路入章江忆子真。莫道广平心似铁，赋辞得得与清新。
春光不为干戈薄，花县纵观桃李开。可惜繁华劳剪刻，莫教风雨便残摧。溪山有意相辉映，蜂蝶多情自往来。应笑逐臣心似铁，客中扶病亦登台。
乍雨乍晴三月节，半开半合百花枝。伤心春望不堪远，感事泪痕长欲垂。塞北但知随水草，江南何事插旌麾。上林无限莺花老，应怪来游凤辇迟。
梦觉池塘碧草萋，风摇烟湿已菲菲。绵联山色不知远，惆怅王孙何日归。微质亦知烦雨露，寸心终欲报春晖。芳根纵腐犹能化，舞蝶流莺到处飞。
故人一别两寒暑，雁断鱼沉杳何所。那知迎我落星傍，一叶凌波听掀舞。胸中耿耿初自若，身世悠悠乃如许。且须酌酒浇肺肝，慎勿开口论今古。
梦想庐山三十秋，却因谪宦得重游。禅林处处逢清赏，山路人人识故侯。绝岭半将云幕覆，飞泉长作玉虹流。平生丘壑真吾志，一洗胸中万斛愁。
香炉峰顶紫烟凝，三峡桥边雪浪惊。不为迂疏成远谪，岂能萧散个中行。云霞映带松萝色，殿阁深严钟磬声。回首世缘真梦幻，故应长此寄浮生。
洞霄吏上紫霄峰，漱玉亭游玉局翁。人物风流何可并，山林趣舍略相同。是非论定千年后，身世尘劳一梦中。我是骑鲸谪仙裔，赤𩽼相逐御清风。
福地禅林海内无，盛衰亦与世缘俱。祗应泉石不知老，长伴烟云得自娱。种杏仙家今寂寞，献花衲子亦干枯。我生颇恨来游晚，也胜不来空看图。
云山积翠倚穹苍，仙圣灵踪写上方。瑞像世传藏锦绣，神光人说似清凉。心安是处皆欢喜，眼正无时非吉祥。我病未能寻胜境，殷勤为𦶟一炉香。
我游庐阜南山北，师住二林东院西。试问远公求作佛，何如陶令醉如泥。苦邀名山同莲社，笑送幽人过虎溪。千载风流久寥落，更烦拈出与提撕。
迂疏又复谪南州，假道江山得胜游。杖履欣逢长者辙，笑谈同访远公流。风摇杉桧惊寒梦，烟锁峰岚绕翠楼。回首中原意萧瑟，此生飘泊任云浮。
乐天平生不可及，谪官乃作庐中集。香炉峰下结草堂，石屏纸帐随时给。维摩丈室亦何有，天女散花空结习。何须江上听琵琶，泫然泪滴青衫湿。
江南四月五月时，空山月夜啼子规。劝我不如归去好，我方远谪何时归。中原杳杳暗锋镝，纵使得归何所益。不如且住碧山中，为凭青鸟通消息。
半载相从作远游，物华苒苒又新秋。江南山水共清赏，湖外风烟成独留。家远为传安稳信，时艰增重别离忧。渚宫此去无他地，怅望自登黄鹤楼。
陆离长佩切云冠，泽畔行吟且纫兰。我已安心为逐客，子今何事亦抛官。江湖鸿雁初寥落，风雪鹡鸰相急难。归去家山见诸季，为言努力且加餐。
道人庵外万竿竹，何似小池千叶莲。月白风清谁共此，心闲境寂两翛然。好抛筠粉娟娟净，来看荷珠的的圆。飞锡傥能真过我，直须趁取晚霜前。
秋晓凄然枕簟凉，小窗残月尚临床。追寻梦境烟云散，起傍荷花风露香。慨念关河心黯黯，谛观身世意茫茫。樽中有酒聊须醉，造物于人自叵量。
三年再谪堕江湖，何啻经行万里余。环绕真同循磨蚁，羁穷更类局辕驹。自怜许国心犹壮，却笑谋身术巳疏。二圣未还民未靖，尚思痛哭奏囊书。
谁使精庐凿小塘，坐令天女试新妆。风摇翠盖珊珊响，露裛红衣冉冉香。棋罢雨声来绝𪩘，梦回月影上修廊。我生本自无根蒂，触处为家殊未央。
苒苒流年催白头，此生那向此淹留。天髙露下物华肃，月澹风清僧宇幽。河底光芒萤照水，草间悲怨蚓吟秋。夜凉人闲家千里，别是羁臣一段愁。
处世何殊梦里人，大千沙界几回巡。万缘尽处方为我，一念生时已是尘。幻境是谁从出没，舌根何物辨甘辛。安心须到无心地，始契如来清浄身。
功名身外两悠悠，有意功名已可羞。与世浮沉非我意，观时进退岂人谋。不能为国辟百里，祗欲归耕老一畴。祸福死生皆默定，初非舍去亦非求。
崎嵚历落真可笑，飘泊流离初不羞。苍髯华发老张镐，火色鸢肩穷马周。身长九尺安所用，命酒一斗聊销忧。醉中起舞颇自得，慷慨不知风雨秋。
铿然一叶已惊秋，况复纷纷巧见投。振槁不禁风淅淅，催寒长共雨飕飕。洞庭波起初微脱，云梦霜髙浩不收。舞砌穿帷不须扫，萧骚从伴逐臣愁。
湘妃庙貌枕江湄，不见当年鼓瑟时。玉佩风摇云冉冉，翠帷烟湿草离离。凄凉清泪留班竹，寂寞深林叫子规。断简遗编杳难考，无人为立退之碑。
洞庭渺漭芦苇秋，九疑联绵烟霭浮。重瞳一去不复返，苍梧云物空疑愁。两阶干羽久寂寞，千古夷夏相仇雠。安得垂衣转琴轸，薫风为解吾民忧。
秋风淅淅吹南山，胡骑凭陵窥汉关。金舆玉辇幸沙漠，两载于今犹未还。中原道路尽豺虎，择肉渐觉来荆蛮。运筹帷幄策安在，毋事推注移文间。
秋风淅淅吹客衣，日光奄奄寖已微。自我行吟楚泽畔，三月不通家问稀。清霜冷落岁将暮，仆御借问何时归。我今萍梗任飘泊，怀土却悟从来非。
吴兴别去久飘蓬，清梦时游苕霅中。十里荷开生色画，四围波泛水晶宫。喜君再拥朱轓贰，顾我今成白髪翁。傥幸寛恩听归去，定须相访五湖东。
天气沉阴迫季秋，通城早发宿岩头。催寒小雨松桂湿，出岫孤云嵌洞幽。瓶锡真还行脚债，钳锤罕遇点胸俦。夜深云散千峰月，注目寒空独倚楼。
廓然丈室湛虚明，地僻山空万象清。滴翠老杉清净色，锵金流水妙圆声。殷勤禅客邀迎厚，寂寞宰官身世轻。野鹤孤云无不可，会须还作二龙行。
霜早风髙寒气萌，可堪独傍楚江行。貂裘已敝苏季子，葛屦更穿东郭生。卯酒晕红朝玉颊，夜炉燃鼎沸松声。妻孥千里应思我，怅望牛衣此日情。
四海十年不解兵，朝降夕叛幽蓟城。杀气南行动天轴，犬戎也复临咸京。铁马长鸣不知数，虏骑凭陵杂风雨。自是君王未备知，一生长恨奈何许。
黑云压城城欲摧，赤日照耀从西来。虏箭如沙射金甲，甲光向日金鳞开。昏昏阊阖闭氛祲，六龙寒急光徘徊。黄昏胡骑尘满城，百年兴废吁可哀。
汉家离宫三十六，缓歌慢舞凝丝竹。铁骑突出刀枪鸣，惊破霓裳羽衣曲。明眸皓齿今何在，细柳青蒲为谁绿。桃花依旧笑春风，风动落花红蔌蔌。
忆昔霓旌下南苑，攀条弄芳畏晼晚。只今飘泊干戈际，寒尽春生洛阳殿。梨园弟子散如烟，白马将军若雷电。城上春云覆苑墙，回首何时复来见。
星宫之君醉琼浆，矫如群帝骖龙翔。龙池十日飞霹雳，齐言此夕乐未央。玄圃沧州莽空阔，羽人稀少不在傍。深山穷谷不可处，托身白云归故郷。
黄尘散漫风萧索，杀气森森到幽朔。五十年间似反掌，瑶池侍臣已冥寞。千崖无人万壑静，旌旗无光日色薄。万事反复何所无，注目寒江倚山阁。
五陵佳气无时无，龙种自与常人殊。一去紫台连朔漠，骨肉满眼身羁孤。金鞭断折九马死，邂逅岂即非良图。人间俯仰成今古，岂忆当殿群臣趋。
人生失意无南北，去住彼此无消息。黄蒿古城云不开，时复看云泪横臆。猛将腰间大羽箭，一箭正坠双飞翮。汝休枉杀南飞鸿，道路只今多拥隔。
天子不在咸阳宫，翠华拂天来向东。江间波浪兼天涌，中有云气随飞龙。干戈兵革鬬未止，无复射蛟江水中。江边老人错料事，时危惨淡来悲风。
渔阳突骑猎青丘，天马跋足随牦牛。幕前生致九青兕，苦寒赠我青羔裘。万里飞蓬映天过，岁云暮矣增离忧。如今正南看北斗，长安不见使人愁。
圣朝尚飞战鬬尘，椎鼓鸣钟天下闻。岸上荒村尽豺虎，衣冠南渡多崩犇。何时铸戟作农器，欲倾东海洗乾坤。干戈未定失壮士，旧事无人可共论。
大麦干枯小麦黄，问谁腰镰胡与羌。汉家战士三十万，此岂有意仍腾骧。安得突骑只五千，长驱东胡胡走藏。近静潼关扫蝼蚁，为留猛士守未央。
我生之后汉祀衰，经济实藉英雄姿。遥拱北辰纒寇盗，杳杳南国多旌旗。伤心不忍问耆旧，垂老恶闻战鼓悲。中夜起坐万感集，谁家捣练风凄凄。
雨声飕飕催早寒，岁暮穷阴耿未已。燕山雪花大如席，寒刮肌肤北风利。群胡归来血洗箭，阵前部曲终日死。漫漫胡天叫不闻，日夜更望官军至。
风尘澒洞昏王室，咫尺波涛永相失。漂然时危一老翁，洒血江汉长衰疾。笳一会兮琴一拍，青山落日江湖白。身欲奋飞病在床，此心炯炯君应识。
小雨廉纤作晓寒，绕檐疏竹正檀栾。穷愁著论墨长湿，磊块浇胸杯未干。庄舄显时犹越语，钟仪絷处亦南冠。百忧万感无时了，更赋新诗强自寛。
湖外新橙也自黄，故人相赠解包香。捣虀正鲙双鱼美，荐酒聊持一瓣尝。湛岘旧栽千树橘，洞庭初落满林霜。木奴供给何须道，怅望东吴云水郷。
双鲤从来丙穴东，霜刀缕切脍花红。银丝藿叶自争巧，玉筋金盘未觉空。德饱姜侯情已重，诗成杜老志应同。秋风笠泽鲈尤美，何日扁舟入手中。
洁如白叠软于毡，縠浪龟纹细结联。雅称独欹班竹枕，最宜深炷紫沉烟。斜风细雨吴绫暖，万草千花蜀锦鲜。何似禅房褚夫子，日髙覆帱拥衾眠。
此君劲节傲风霜，髙卧尤宜逐客床。雅制颇同琴可荐，莹肤端与玉争凉。欲凭幻境成佳梦，故使通中贮秘方。富贵功名本何有，觉来犹未熟黄粱。
小寒聊试地为炉，端为先生病更癯。炙背愿驰金騕袅，藉床初展锦氍毹。耸肩傍壁诗千字，爆栗烧毡酒一壶。便拟殷勤事丹灶，朝晡称火较锱铢。
谁刳苍玉事煎烹，形制深寛洁且轻。觱沸未看浮蟹眼，飕飗先听起松声。龙头豕腹徒謿诮，铁涩铜腥费挈擎。多病文园苦消渇，煮泉瀹茗正须卿。
偶向忙时乞得身，山居岑寂绝比邻。雀罗可设门无客，酒盏频倾句有神。隐背时烦木童子，伴眠犹有竹夫人。苍生未定郊多垒，敢向长沮与问津。
三黜先生髪半华，但将笔墨作生涯。已知晏食能胜肉，更觉安行可当车。月好只愁无竹叶，风来自与扫岩花。江边盗贼休窥伺，不是宣和宰相家。
秋杪幽居分外清，傍檐鸟雀自和鸣。过时黄菊浑无赖，入眼青山独有情。酒后晕红潮玉颊，吟余儿杖殷金声。前村野老能棋战，时与呼来对一枰。
沉阴天色半含情，小院重门昼掩扃。一枕睡余香未散，三瓯茶后酒初醒。山云舒卷闲中看，竹雨萧疏静处听。愁寂最怜霜后菊，案头干死有微馨。
块处江城无与游，芦花枫叶楚天秋。萧然霜鬓伤迟暮，久矣灰心任去留。道阻每怀千里念，时危岂为一身忧。何年棣萼还相映，醉卧元龙百尺楼。
新诗寄远慰南冠，坠露遥知饮木兰。素爱少游乘下泽，尚怜子美䌸微官。遭罹贝锦如吾少，漂泊兵戈见汝难。华髪比年老兄弟，相思对案不能餐。
不须避世向桃源，自有岩中小洞天。漱石枕流尘境外，巢云卧月玉峰前。髙怀肯顾三千石，福地真同十九泉。小隐羡君诚得计，我方忧惴老江边。
黄菊已槁余微馥，白菊初开叠罗縠。秀容丰淡却嫣然，故伴幽人慰愁独。吾闻此种南阳多，千花万蘂争骈罗。郁葱佳气久萧瑟，怅望菊潭今若何。
此身飘泊堕荆蛮，幸有幽人访我闲。得句多从丘壑里，知音端在笑谈间。青鞋布袜平生事，野鹤孤云到处山。好去黄龙露消息，直须一箭透三关。
玉笥峰边萧史居，拂云松竹散扶疏。妙年气节慕前軰，故老风流空结庐。幸有江山供一覧，自应图史足三余。何时海内干戈息，借我茅斋与著书。
秋杪江天小雨余，毕飞端为网罗须。秪应俛啄一粒粟，故使常行万里途。爱酒情怀多骨醉，披绵风度更肤腴。苞苴宜入金张室，分饷何为及老夫。
萍漂梗泛又迁居，叹息谋身术已疏。愿访湘妃遗珮浦，试追汉传吊累书。干戈满眼伤群盗，松梓连云念故庐。泽畔行吟觉憔悴，前身疑是楚三闾。
缇室初回律管阳，貂裘还是旅殊郷。可堪身向三湘远，更觉愁随一线长。棣萼相思劳梦寐，郊禋成礼想旗裳。羁臣与国同休戚，老眼犹期见治康。
每见吾甥学不休，信知积善有源流。骅骝汗血为驹日，松柏凌霜出地秋。努力年华成宅相，着鞭髙跃破烟楼。渭阳正续离骚赋，频寄诗来慰客愁。
怪底朝来鹊噪门，家书远报女生孙。须知钟庆由先德，故使遗芳衍后昆。肌骨遥怜凝玉雪，风光自与茁兰荪。何时归去亲怀抱，华髪褒衣更觉尊。
鄂渚何尝一日安，澧阳犹喜远江干。帝妃降矣空遗珮，公子思兮欲采兰。水带潇湘疑有雁，地连岭蜀苦无寒。迂疏自笑谋身拙，却荷朝廷德意寛。
屈伸任道复何求，去国翻成汗漫游。处世久师齐物论，摅怀聊赋畔牢愁。霜清日薄寒光急，云惨天髙阴气浮。袅袅西风洞庭阔，可堪更上岳阳楼。
岁寒又复事南征，桂檝兰舟过洞庭。水入重湖千里白，山连平楚数峰青。云鸿杳杳飞何远，汀芷微微气自馨。千古灵均英爽在，固应笑我学余醒。
三年奔走未容归，敝尽东周季子衣。断垅连冈平野阔，扁舟短櫂寸心违。凌晨白雾沾裳湿，薄暮彤云夹日飞。回首梁谿杳何处，翠烟空锁钓鱼矶。
还驱征骑向三湘，行尽骚人放逐乡。绿叶素荣歌橘颂，采衣姣服浴兰汤。云中帝子旍旗降，物外桃源日月长。便欲翛然与高蹈，故应脱屣谢轩裳。
不解扬波与𫗦醨，又还来放楚江湄。椒兰气味何其烈，蘅药芬芳空尔为。宁赴湘流非我事，托怀𫛳鸟乃吾师。醉醒清浊初难共，渔父从来自不知。
远谪三湘欲卜居，试从詹尹拂占书。昂昂愿作云间鹤，泛泛宁为波底鱼。咿喔突梯真得计，洁廉正直却成疏。益坚节操行吾志，龟策从来自不如。
更欲投书吊汨罗，西风袅袅水增波。江分梦泽於菟远，地近芳洲杜若多。野鸟终年从萃止，木奴千树正婆娑。卜居更作终焉计，华髪萧萧奈老何。
俎豆其如军旅何，谁令瀚海起干戈。休将直道论三黜，且把微辞续九歌。山鬼含颦乘赤豹，湘灵解珮鼓云和。蛮邦虽陋吾何恨，厌见旌蕤相荡摩。
龙驾翩翩帝子游，我因谪宦亦淹留。潇湘且傍鼋鼍窟，葭菼空怀鹦鹉洲。专气愿师周柱史，著书更笑陆忠州。变心从俗吾何敢，千古骚人共此愁。
缥缈层楼俯洞庭，湖光霁色两澄明。气蒸云梦浮天白，水合潇湘到底清。去櫂来樯云共影，断鸿孤鹜笛连声。望中更觉君山小，一点青螺镜面平。
翛然多难偶存身，又到苍茫楚泽滨。鼓舞鱼龙张乐地，佩纫兰茝独醒人。涉江哀郢空回首，极目伤心欲向春。鼓枻寅缘傍枯苇，故应渔父尚垂纶。
常诵飞龙邅洞庭，登楼况复把骚经。瑠璃万顷天同碧，翠黛一螺山更青。白鸟风髙方倦翮，苍鹰冬暖正舒翎。客愁欲作长鲸吸，却笑三闾只独醒。
桂枻兰旌楚泽东，碧空如水水如空。江湖落日浮秋橘，岛屿残霞拂断虹。世事茫然烟霭里，客愁都在橹声中。沙头凫雁相俦侣，笑我年年逐转蓬。
桂林山水久闻风，身世茫然堕此中。日暮碧云浓作朵，春深稚笋翠成丛。仙家多住朱明洞，客梦来游群玉峰。雁荡武夷何足道，千岩元是小玲珑。
时危远谪堕南峦，犹在乾坤覆载间。瘴雨岚烟殊气候，玉簪罗带巧溪山。桄榔叶暗伤心碧，踯躅花开满目斑。惟有月华依旧好，清辉应与照云鬟。
路入春山春日长，穿林渡水意徜徉。溪环石笋横舟小，风落林花扑面香。山鸟不知兴废恨，岭云自觉去来忙。炎荒景物随时好，何必深悲瘴疠乡。
竹屋茅檐三四家，土风渐觉异中华。碧榕枝弱还生柱，红荔春深已着花。社燕不巢南候别，塞鸿无信北音赊。海山此去犹千里，会见安期枣似瓜。
北苑龙团久不尝，修仁茗饮亦甘芳。夸研鬭白工夫拙，辟瘴消烦气味长。江表露芽空绝品，蜀中仙掌可同行。从容饭罢何为者，一椀还兼一炷香。
匝地风雷空震荡，终宵云雨竟虚无。媮闲农具田皆废，暍死行人井半枯。东海愆阳缘孝妇，桑林谒祷本谗夫。忠魂昭雪奸邪逐，坐见为霖万物苏。
青枫夹道鹧鸪啼，古郡荒凉接岛夷。陆绩故城依石𪩘，葛洪遗灶俯江湄。光风苒苒吹香草，烟雨蒙蒙湿荔枝。欲作终焉卜居计，自应痀偻不吾欺。
怀泽为邦古郁林，江边邑屋树森森。山连八桂峰峦秀，地近重溟雾雨淫。岁久承平消瘴疠，时危争战觉幽深。试谋十亩膏腴地，丹荔青蕉获我心。
忆昔廷诤驻跸时，孤忠欲挽六龙飞。莱公谩有亲征策，亚父空求骸骨归。灵武中兴形势便，江都巡幸士心违。累臣独荷三朝眷，瘴海徒将血涕挥。
胡骑长驱扰汉疆，庙堂髙枕失提防。关河自昔称天府，淮海于今作战场。退避固知非得计，威灵何以镇殊方。中原夷狄相衰盛，圣哲从来只自彊。
叹息奸臣术已疏，谋身误国竟何如。马嵬不进杨钊死，关陕初临元振除。王室威灵嗟索寞，苍生环堵未安居。荒陬不见中原事，望断东吴一纸书。
建炎虚席待经纶，恩赐宸章宝墨新。学际天人何敢尔，忠开金石庶当仁。孔明得主规模壮，陆贽离朝谤讟频。今日追思惭至意，御书重执泪盈巾。
倚山髙阁仰觚棱，洞穴嵌空屐可登。丹灶旧传留袐药，仙岩今已属闲僧。数峰削玉青如髻，群木参天翠作层。小驻未妨幽兴发，野禽嘲弄醉瞢腾。
天眷吾皇筑旧基，未应炎德遂中微。共欣宸极还天步，赖有群龙夹日飞。霈泽及民寰海庆，孤忠许国寸心违。建炎首被钧衡选，孤负明恩泪湿衣。
误国奸邪已窜诛，天扶黼座正宸居。少康一旅时犹在，髙祖三章术未疏。必顺人心收俊杰，自应天意助耘锄。累臣海上空回首，愿浥沧溟洗谤书。
久谪沅湘习楚风，灵均千载此心同。岂知角黍萦丝日，却堕蛮烟瘴雨中。榕树间关鹦鹉语，藤盘磊珂荔枝红。殊方令节多凄感，家在东吴东复东。
哀痛纶言洒帝章，赐金赠秩事非常。无心圣主如天地，着意奸臣极虎狼。忠血他年应化碧，英魂今日已生光。先生愤懑诚昭雪，九死南迁岂自伤。
祖宗德泽在斯民，韦带精忠不乏人。魏阙献言开帝听，匦函争事触龙鳞。血沾斧越虽因我，心在宗祊岂计身。宿草已深难一恸，临风空有涕沾巾。
屡将鲠议叩枫宸，不为承恩始爱君。谁使崔宁论卢杞，恨无庆忌救朱云。死生一吷心应了，忠义千年笔有芬。一介草茅言世务，从今不复数刘蕡。
平昔初无半面交，危言几辨盖寛饶。幽冥我已惭良友，忠愤君应念本朝。故国遥看云杳杳，新阡何处草萧萧。抚孤未遂山涛志，谁继骚人赋大招。
谪来海峤远兵戈，精义微言得切瑳。地入郁林怀陆绩，桴浮沧海学东坡。圣经广大随人取，众说纷纶奈若何。从此梁谿作诗少，用心已向六龙多。
羲文作易仲尼传，究极阴阳本自然。妙理欲求须得象，至言已契可忘筌。绝编何啻须三过，知命从今加数年。叹息时无邵康节，数该今古与谁研。
华夷图上看雷州，万里孤城据海陬。萍迹飘流遽如许，骚辞拟赋畔牢愁。沧溟浩荡烟云晓，鼓角凄悲风露秋。莫笑炎荒地遐僻，万安更在海南头。
去年今夕寓通城，犹有新诗寄弟兄。一自裹囊来海上，更无系帛付鸿征。禅房酌酒夜方閴，海月窥人光更清。起舞月中心尚壮，乘槎便欲造蓬瀛。
此身飘泊旅天涯，九日凄然客念家。且把红醪尝紫蟹，何须白髪对黄花。药囊赖有茱萸实，茶铫频烦薄荷芽。山果海鲜多不识，却须传与北人夸。
父子相随万里余，途穷端欲哭杨朱。三年客里逢佳节，九日樽前念友于。海上及秋吟蟋蟀，鬓边何日插茱萸。吾生老矣谋身拙，叹息乾坤一腐儒。
殊方又复一阳芽，荏苒流年叹物华。土薄葭灰难测候，气温桃树已开花。云鸿不到音书断，鲸海无程道里賖。赖有清心为活计，不须烂醉作生涯。
威信昭然汉两公，旧于青史揖英风。戈船下濑勋猷壮，马革裹尸心胆雄。顾我迂疏成远谪，赖神正直鉴孤忠。病躯阻造祠庭下，幽显虽殊此意同。
夜半乘潮云海中，伏波肯借一帆风。满天星月光铓碎，匝海波涛气象雄。大舶凭陵真漭渺，寸心感格在精忠。老坡去后何人继，奇绝斯游只我同。
地角潮来未五更，阴云解駮作霜晴。星河明润天容睟，风浪喧豗海气清。粗见鲲鹏潜化理，岂无犬马恋轩声。远游不作乘桴计，虚号男儿过此生。
海上传呼夜报更，舟师欢喜得新晴。风帆擘浪去时急，海月笼云分外清。天影合中观妙色，潮波回处悟圆声。从来渤海为全体，试问一沤何处生。
此身飘堕到沧溟，谁谓君王念贾生。黄纸再蒙题姓字，丹书特为削刑名。山林老去何其幸，萍梗追思却自惊。天地恩寛难报德，试从今日数归程。
行年旧说似东坡，鲸海于今亦再过。儋耳三年时已久，琼山十日幸尤多。却收老眼来观国，尚冀中原早戢戈。病废不堪当世用，感恩惟有涕霶𩃱。
梦中曾过鬼门关，敢冀君恩听北还。父子相随幸良厚，仆奴半死涕空澘。风烟萧瑟黄茅瘴，山路崎岖赤脚蛮。归去梁谿见桑梓，定抛冠佩老岩间。
余生幸尔脱垂涎，鸡肋安能拒老拳。万里得归辞瘴海，三年奔命厌征轩。采薇散髪嵇中散，开灶烧丹葛稚川。此去山林如脱兔，这回且结好因缘。
东君又换一年春，迎我来从瘴海滨。已觉山川有佳气，更询道路得通津。欲寻勾漏丹砂令，与访罗浮紫府人。清梦相符缘契合，便须脱屣谢埃尘。
远信来时岭峤春，浮家已在浙江滨。更传𫎬水方虞寇，须向闽山与问津。万里归来寻乐土，千岩好去作闲人。干戈未息中原暗，怅望关河胡马尘。
川途奔走四回春，海上经年与死滨。子美自怜常作客，长沮应笑是知津。艰危至死无千古，忧患如吾岂两人。往返循环真磨蚁，已将大地等微尘。
孔雀来从海上村，参差修尾灿金文。素知肃穆鸾凰侣，不是喧卑鸡鹜群。玄圃赤霄虽有志，碧梧翠竹正须君。携持万里归吴越，怅望海山深处云。
学语鹦鶵羽渐成，掌中取食绝猜惊。笼寛得遂朋从志，春晓初闻客到声。赋就襧衡文不点，杓随李白饮如鲸。远携休叹殊方去，我亦随缘得此生。
峤南江北本来同，往返纷纷一梦中。旧事销磨那复有，新愁缭绕亦成空。天边山色浮浓翠，溪上云光拂淡红。我把浮生如梦看，云山元是小屏风。
山围古郡碧周遭，陆绩衣冠雅自褒。海上来归怀麈尾，鬓间空叹长霜毛。易书顾我耽成癖，诗笔怜君老更豪。此去龙城幸非远，不须巨石压云涛。
垂老相逢海峤间，盈编珠玉破愁颜。清名岂籍郁林石，雅志常存仙奕山。丘壑采薇嗟我病，弦歌为政羡君闲。中原杳杳旌旗暗，回首春风涕一澘。
华堂髙敞为思元，善政相望数百年。册府声名秀群玉，海邦岩洞有叁天。漫郎去久风流在，病客来临道里邅。圣主中兴谁作颂，愿观老手笔如椽。
三黜先生今得归，更携稚子访慈帏。病牛卧垅心衰矣，脱兔投林天悯之。万里往来环转蚁，一生谤誉舌扬箕。著书欲赴当时约，须待江南事定时。
逾年海上久安居，多谢萧郎远寄书。不向去来生一念，已将天地作吾庐。中洲杳杳旌旗暗，暮景骎骎齿髪疏。凖拟峡江成小隐，茅斋借我定何如。
饱经忧患莫如吾，暮景余生寄一桴。独子相从来瘴海，岂知还得共归途。应观天下奇男子，解笑人间浅丈夫。老去山林养衰疾，好音时与系飞凫。
四年除夕旅殊方，海上归来路更长。暮景飞腾催老病，余生留滞且炎荒。传闻寇盗纷惊扰，叹息江湖堕渺茫。杳杳东吴家万里，椒盘谁与颂馨香。
紫泥黄耳到同时，家国无虞慰所思。饮马天骄归朔漠，安巢越鸟返南枝。休祥允恊灵棋卜，喜事何因乾鹊知。便可理装寻去路，携家深赴鹿门期。
断云飞雨晚苍茫，灵阁临流分外凉。散髪披襟尝荔子，疏帘清簟看鱼航。三年奔走环循蚁，万里归来鬓满霜。未到江湖先到此，风流谁道在炎荒。
绕堂松竹散扶疏，枕带江山美有余。神物化龙同剑浦，双溪成字类桐庐。朝云夜月随时好，栖鹭飞鸥迥自如。茗饮相从得清赏，坐令胜事踵苏徐。
常诵苍梧云正愁，岂知理櫂此间游。火山冰井旧传有，桂水藤江相合流。念远心如嘶北马，逾年行遍峤南州。重华一去不复返，怅望九疑空白头。
一别都门十载余，相逢应笑尚迂愚。绨袍恋恋故人意，风雨潇潇君子儒。顾我忧危宜白髪，如公暇豫亦清癯。年来颇得羲书旨，试读一篇还是无。
渺渺烟波叠叠山，玉簪罗带自回还。雨余岚翠浓如滴，地险江流巧转湾。蟠磴迥临飞鸟上，岸巾聊与白云闲。峤南有此佳山水，尽在贤侯几案间。
千里江山图画中，峤南浙右岂殊风。烟浮岚彩重重碧，日染波光洒洒红。蚁酿蟹螯情不浅，笔床茶灶兴相同。扁舟入手吾何事，归去梁谿作钓翁。
五月炎方气郁蒸，安流鼓櫂水风清。江鱼入馔有余美，山果满盘难强名。醉里讴吟聊自适，梦中来往本无惊。庙堂早定安边策，遂我山林幽遁情。
置散徒怀报国心，还家欣得故园音。钩辀晓岸云林密，款乃暮江烟水深。壮志已同灰灺冷，班毛从使雪霜侵。卧龙只合耕南亩，抱膝空为梁甫吟。
苍梧云物晓凄凉，锦石江山一带长。雨浥峰峦添黛翠，风吹草木送天香。鱼樵闲话无千古，金鼓喧声震万方。我欲诛茅寄幽僻，却愁烟水日茫茫。
数郡崎岖山海间，只今多事觉寛闲。衣冠避地成侨寓，风月留人长往还。蘸水藤花方烂熳，生云锦石自斓斒。平生有意五湖去，谁谓扁舟行百蛮。
合踏青山转碧川，雨余风月更婵娟。光铓影渡星河碎，片段气蒸云物鲜。心系鸰原千里外，梦回鼓角五更前。翠华杳杳今何处，怅望东吴空惘然。
峡束沧江暮霭昏，孤猿吟啸不堪闻。寥寥夜閴波沉月，漠漠晓晴山出云。钓艇得鱼犹拨刺，纶巾漉酒任酣醺。年来与物忘机甚，自觉沙鸥不乱群。
一重一掩翠参差，路入桃源客意迷。江雾晓分山远近，浦鸥闲送櫂东西。颇欣岭表佳泉石，闻道江南多鼓鼙。稚子候门应念我，提携来共此幽栖。
缭络奔驰不记年，脱身瘴海岂徒然。昂藏鹤髪老道士，烂熳醉吟狂谪仙。剩把诗篇收景物，何须𬬻鼎煮山川。平生出处吾无愧，祸福死生皆付天。
海上归来心绪多，鬓边无那白标何。诗情粗得江山助，酒量自因风月多。黄卷中间笼圣哲，白云深处避干戈。弟兄念我心应切，故向梅花岭上过。
黄木湾头潮欲平，丛林深处款祠庭。岂知休咎能传戒，但爱昌黎解勒铭。海上波涛呈秘怪，壁间图画杂红青。应怜归客稽留久，风破寒江集百灵。
江海相望万里余，干戈阻绝久离居。沉鱼断雁杳何所，一纸千金初得书。身脱鲸波真偶尔，家邻兵火幸恬如。弟兄老矣何为者，相约罗浮同结庐。
枕海仙山舞翠蛟，葛洪丹灶尚余凹。兵戈满眼归何地，云木连天思结巢。岂有声名同八士，当令踪迹继三茅。携家早作来游计，玉户金关幸可敲。
海上归来访老坡，依然遗迹未销磨。松风亭下梅花老，鹤观峰头乔木多。垂世文章灿星斗，平生忧患足风波。华堂满龛题诗笔，人事其如天定何。
月明星稀乌鹊翻，先生夜起临幽轩。呼童具栉不停手，一气溯流天地根。自经忧患髪如葆，欲论此心无与言。不如缄默度余日，怅望吴越空销魂。
松林葬玉近禅扃，便把伽陀当勒铭。居士已亡三昧手，侍人空有六如亭。玉环约指无消息，巫峡行云更杳冥。万法本来皆梦幻，春风又见草青青。
东坡夙世乃戒老，次律前身为永师。一念参差成此错，百忧钟萃使知非。我生已约渡南海，今日岂知还北归。从今莫打这鼓笛，必竟是事终由谁。
岭海经行涉两年，篮舆触热道龙川。只愁青草黄茅瘴，敢意好风佳月天。山顶蒙蒙遮薄雾，江心跕跕堕飞鸢。劳生往返何为者，归去躬耕负郭田。
白衣隐去碧岩空，塔庙岿然海峤东。分化何殊遽如许，赠诗多写以之中。青山绿水年年好，明月清风处处同。好住一方为庇荫，不须追逐泗滨翁。
岭峤经行万屈盘，北归今始到南安。满山泉石有古意，十里松筠生昼寒。颇厌病身游梦境，欲将余日付岩端。定光古佛今犹在，请问此光何处观。
连年奔走厌艰难，痛愤胡雏入汉关。万里自忘鲸海远，一身今伴岭云闲。孤忠耿耿空余志，华髪萧萧已映颜。惭愧故人相劳苦，去时明月却同还。
川途荏苒度年华，命与时谋敢自嗟。但使直方能养浩，岂知权势解悲夸。淮舟昔共茱萸酒，闽馆今同薄荷茶。往复纷纷成底事，庞公只合访丹霞。
相逢闽岭得同行，秋早凄然风露清。蝉曳残声吟翳荟，泉飞小瀑落峥嵘。浓云林表千峰立，细路山腰一线横。坎止川流任天运，未应萍梗叹劳生。
海上归来近七峰，故人犹冀一樽同。心忧世故存当日，身履时危到此中。玉带金鱼非素志，碧斋翠阁自清风。十年扰扰成何事，依旧梁谿一拙翁。
当年曾到碧云峰，惟有溪山与昔同。最爱幽人三径里，尽收春色一壶中。千年厄运非人力，四海横流本士风。烂额燋头何所补，却输花圃乐全翁。
连年淮海怅离居，十日相从乐有余。心向功名已灰冷，老于诗酒未情疏。颇矜有客乃如许，共话无生正是渠。惜别不须追路远，定期林下论羲书。
武夷山色翠崔嵬，应笑梁谿又到来。脱网弱鳞初纵逸，伤弓倦翮尚惊猜。闲中陶写资诗句，愁里销除赖酒杯。谁道川途废光景，无根树子不妨栽。
闽山行尽碧巉岩，稍见川原云木参。万里瘴岚来海外，一溪烟水到江南。故人邂逅端如梦，世事纷纭未易谈。铸印墩头家渐近，秋风归骑亦骖驔。
征途诘屈避兵戈，叹息劳生可若何。却把蘧庐作安宅，毎闻铙鼓辄悲歌。候门稚子鹤立久，浮海先生霜鬓多。可惜光阴四寒暑，只于来往与销磨。
鲁公辞翰勒山巅，鲠峭风姿亦喜仙。假道来游非偶尔，追寻遗迹更茫然。野花幽草堪成梦，老鹤乔松不记年。谁谓瑶台无路到，月明风露正涓涓。
宝髻云鬟衣彩霞，飚轮曾过蔡君家。河滨织女不停织，海上花姑长似花。几见桑田变沧海，犹将菽粟化丹砂。此身漂泊干戈际，妙指烦于痒处爬。
五年客里过中秋，今夕安知无此愁。共喜银云开碧落，坐看蟾魄过西楼。清光着物殊他夜，好景于人散百忧。人月皆圆那易得，莫辞大白十分浮。
海外频年怀棣萼，江南九日共茱萸。莫愁群盗惊邻壤，且作新诗慰老夫。坐上岂无吹帽客，饮中况是谪仙徒。不将酩酊酬佳节，肯信黄花解笑无。
当年玉辇侍端门，岂意风尘四海奔。正恐溪山太寥落，也将灯火照黄昏。月华清切人千里，曲调凄凉酒一樽。多谢故人相煖热，感时抚事祗销魂。
一纪重来一梦中，寓轩修竹自春风。故人散去因群盗，旧意相亲惟七峰。溪上偶存凝翠阁，圃中安往乐全翁。感时不用频惆怅，万法从来本是空。
凤去梁摧忽十年，空余文翰世间传。池台春色仍依旧，几杖遗音犹隐然。把酒屡陪髙阁醉，挥毫几和白云篇。追寻旧事如畴昔，泪湿幽花曲槛前。
一别那知生死分，乱离重到德公门。雷张莲社旧同约，询惠沧洲徒有言。江海凄凉人已远，园林萧瑟剑空存。我来痛恨匆匆去，宿草无因奠一樽。
盖世文章妙语言，谁令骨相似虞翻。玉堂大手空遗迹，海岛幽栖有断垣。仙去公宁怀此土，生还我亦荷寛恩。龙虬满纸疑飞动，尚想挥毫气象轩。
凌云健笔有神锋，抵掌髙谈久不同。江上过从犹宿昔，峤南游历遍西东。山川多助新诗里，花鸟愁添老眼中。万里归来好同隐，竹林今祗欠王戎。
五年奔走敝征衣，海上相亲半是黎。望断故园无旅雁，心惊中夜听荒鸡。岂知南渡能还北，更笑东来又向西。多谢故人寻访意，千山万水不曾迷。
招提环拥碧崔嵬，携客登临始此回。寺比道林多掩抱，峰如灵隐解飞来。烟霞深处钟磬响，杉桂香中殿阁开。莫道钓鱼人已寂，至今说法尚如雷。
凤去空余旧浴池，竹梧交荫翠参差。云随屐齿生松磴，泉合琴心泻石陂。幽讨平生如此少，清闲今日许谁知。道人为筑䌷书室，杖履来游更卜期。
漂泊兵戈到越山，不妨还整切云冠。乾坤策里空真象，龙虎炉中养旧丹。静爱白云归远岫，时邀明月下层峦。此生已作长闲计，秪愿朝廷四海安。
文场妙誉久推豪，筮仕犹从州县劳。野鹤未应群雁鹜，幽兰初不掩蓬蒿。千寻挺节无霜霰，万里抟风有羽毛。好去江南吐奇策，从来勋业属吾曹。
初官托芘记当时，晚误明恩入紫微。天邑御戎同象弭，海邦避地各缁衣。能诗解饮陶元亮，去国还家丁令威。漂泊不须伤客寓，无何为室更安归。
叨尘黄阁值明时，推挽英髦愧力微。海上相逢颜愈渥，箧中谁谓出无衣。救焚拯溺非天数，修政攘夷赖主威。旧国故乡休怅望，中兴恢复伫旋归。
许国精忠不计身，据鞭矍铄迈前闻。亲提貔虎三千士，力破豺狼十万军。江表已欣迎骑气，淮壖行庆扫妖氛。劳公力赞中兴业，衰病安然卧白云。
色味芬芳压众包，谁将橘颂入离骚。非缘人力栽培至，自是天资品格髙。璀璨万星真伟观，崩腾百马亦良劳。南来坐享吾何幸，更把苏禅与醉逃。
物外仙家长自春，隐沦何必为逃秦。祗应榴洞赠花者，便是桃源种树人。丹荔枝头星灿烂，白云峰顶玉嶙峋。主公留客非无意，端为出山多世尘。
画栋翚飞瞰曲塘，主人情重启华觞。月摇波影鳞鳞碧，风入荷花苒苒香。散策幸陪终日适，开襟还喜十分凉。天涯随分同清赏，何必南园作醉郷。
飞来耸翠一峰孤，凤沼幽深若画图。钓艇谢亡难复契，弹琴颖在且相娱。心闲自与亲泉石，车穏何妨载酒壶。万壑千岩争竞处，不须惆怅忆东吴。
追陪杖屦极幽寻，共宿精庐上翠岑。凤鸟不来空碧沼，仙人已去得黄金。月林散影琼瑶碎，烟水澄光组练深。欲把诗篇与收拾，登临谁会此时心。
年来华髪忽盈头，欲驾云帆访十洲。且向林泉穷胜赏，更欣樽俎接英游。江山醉眼浑如梦，风月疏帘与上钩。旧国旧都何处是，不堪回首仲宣楼。
杰阁雄楼杳霭间，佳辰良夜共跻攀。斗回髙柄临华栋，月涌清光出远山。急景行将悲晼晚，此身难得到寛闲。世间百虑何时了，且对金樽一解颜。
去岁初从海上回，重阳相与醉髙台。那因寇盗迁南土，阻插茱萸共一杯。老矣但思情话切，跫然更望足音来。黄花也解知人意，故向篱边未肯开。
终朝兀坐但焚香，身世翛然已两忘。收拾江山归古锦，招邀风月入虚堂。鹡鸰散去波翻海，鸿雁归来天雨霜。命驾莫辞佳节后，菊花开日即重阳。
西风袅袅水增波，送远其如旅况何。身寓瓯闽饶寇盗，心驰关塞阻兵戈。羡君有志寻华萼，顾我无因到浙河。若见交游问消息，为言衰病鬓丝多。
出拥雕戈入衮衣，江城重咏我公归。手扶日月还黄道，足履星辰上紫微。已集群英熙帝载，好施长策复邦畿。海滨病叟无他望，侧耳天声畅国威。
年来衰病不堪论，华髪萧萧满鬓根。药杵声中销晦朔，羲书画里见天真。山僧结社成初定，野老扶笻过远村。休运定知兴复近，剩筛曲蘖入瓶盆。
胡骑当年犯帝阍，腐儒谬使护诸军。尚方宝剑频膺赐，御府戎衣幸见分。丈八蛇矛金纒笴，团栾兽盾绘成文。山林衰病浑无用，持赠君侯立大勋。
旧钦忠勇冠三军，每一相逢更绝伦。铁马金戈睢水上，碧油红旆海山滨。气吞勍敌唐英卫，力破群凶汉禹恂。圣主中兴赖良将，好陪休运上麒麟。
赤子潢池学弄兵，柄臣仗节到闽城。布宣威德雷霆奋，慰抚烝黎雨泽倾。鏖战指踪烦妙略，凯旋铙鼓震驩声。灵旗径向江湖去，早定艰难底太平。
睢阳一别五经春，邂逅相逢瘴海滨。华髪知公因国事，苍颜顾我久埃尘。绨袍念旧故人意，药裹关心多病身。入觐从容见知旧，为言秪欲老垂纶。
会府繁雄冠列城，恩颁符节付名卿。貔貅战罢烽烟息，豺虎销除氛祲清。齐阁已闻铃索静，提封更绝羽书惊。止戈当自瓯闽始，愿挽天河洗甲兵。
武备森严燕寝东，华堂髙敞靓相通。坐令戈甲韬藏地，尽在樽罍谈笑中。案上屈盘香篆袅，庭前磊砢荔支红。偃藩乐事今多有，更咏周诗祝屡丰。
得罪明时忽六年，生还新自海南边。分甘伏死巉岩下，岂意犹还大将权。老似廉颇徒喜饭，才非祖逖敢先鞭。一封沥血输诚恳，深冀皇慈为恻然。
昔年宣抚两河间，行次覃怀已召还。壮志久拼身似叶，巧言终使罪如山。士风欺蔽犹前日，君命牢辞秪厚颜。回首追思七年事，孤危易感涕空澘。
圣主隆恩雨露颁，特迂星使下天关。自嗟犬马虽衰疾，敢避朝廷正急难。龚遂有心安渤海，谢安无计恋东山。中原恢复吾何敢，且与君王镇百蛮。
频年巨盗据荆湖，自是廷臣计划迂。虎兕傥令随指扰，疮痍可使即时苏。上流自昔多雄镇，内静方能备外虞。子贱只忧还掣肘，文侯解信乐羊无。
力疾驱驰为主恩，敢辞炎暑道途勤。五更鼓角催行色，百里旌旗拂晓云。闽粤乍开新幕府，灞陵初起旧将军。江山满目难留恋，试拥雕戈静楚氛。
画舸连樯泛碧波，潇湘去路饱经过。山川焕发旌旜色，将士欢娱铙鼓歌。旧学但曾闻俎豆，暮年何意总干戈。据鞍马援平生志，岂在骊驹白玉珂。
不到乡闾二十秋，幸因帝命得来游。过家上冢怀先德，酾酒挥金学故侯。季子归来饶印绶，魏舒起废拥貔貅。自嗟慷慨据鞍客，不及当年马少游。
兵火烧残井邑空，谿山依旧夕阳中。故乡自昔悲游子，壮岁来归今老翁。细认里闾寻树石，怪看旌旆走儿童。王师新定回源盗，犹喜田家岁事丰。
平生多难岂能贤，恩许犹持阃外权。貔虎幸蒙分壮士，桑榆愧已迫衰年。枕前鼓角元戎报，帐下更筹契箭传。多少豪英志恢复，问谁先著祖生鞭。
酷暑修途起戴星，恨无鹏翼激鲲溟。折冲未论攘无敌，假道何妨小勒兵。试使触铙齐作止，敢言旗帜益精明。三军酺醵皆呼舞，赖有贤侯守郡城。
经纶屯难正云雷，误沐恩光玷上台。报国有心同犬马，和羮无补愧盐梅。偶持汉节如荆楚，幸会群英共酒杯。更辱佳篇与褒饰，珍藏他日诧田莱。
老病维摩卧七闽，欲邀瓶锡伴闲身。愧无拂石眠云分，来作轻裘缓带人。小队入山风袅袅，飞泉出寺石磷磷。烦师更举西来意，一点阳和万物春。
摇落霜林一半红，潇湘秋色有无中。未寻岳麓抱黄洞，先到衡阳回雁峰。茱菊有情迎九日，旌旗无力舞西风。年年佳节多行路，玉帐樽罍幸不空。
弄兵赤子满潢池，渤海龚生真吏师。欲使循良买牛犊，会须哀痛问疮痍。东南王气虽方振，西北流民自可悲。七万虎狼皆敛戢，庙堂还有阿谁知。
长沙自昔号繁雄，兵火连年一扫空。犹有江湖资险固，恨无方略畅威风。旁通川陕关河远，下视荆襄指掌中。圣主中兴当自此，无因借箸感尧聦。
昔年假道过长沙，烟雨蒙蒙十万家。栋宇只今皆瓦砾，生灵多少委泥沙。寸心报国浑忘老，四路宣风静不哗。秪愿吾皇假年月，直从襄汉定中华。
衰病投闲不记年，误恩暂到楚江边。布宣威德销群盗，循抚疲癃理废田。报国固将求尺寸，乞身又欲老林泉。归欤晚节知无悔，赖有元台为保全。
起废无因许退藏，报恩欲效短中长。固知吉甫无张仲，犹冀文侯知乐羊。破贼功名嗟寂寞，吞燕志气已凄凉。春鸿秋燕空来往，昭氏成亏可两忘。
大将呼来若小儿，片言罢去复何疑。才如颇牧犹遭谮，功似韩彭未免危。往事几番萋菲织，孤忠惟赖圣明知。归欤久得山林趣，丹荔青蕉正是时。
恭承嘉惠半年余，千里宣风愧术疏。岂有恩威思将士，漫劳稚耋拥轮舆。鱼归江海身方适，鸟出樊笼意已舒。多谢吏民相眷恋，使君此去欲悬车。
年来盗贼若冰销，襁负归民满四郊。烟雨一犁初破土，江村环堵且诛茅。疮痍不扰生新肉，燕雀无虞返旧巢。安集勤斯徒自叹，勿令虎兕更咆哮。
江上风光烂不收，一年春物又将休。鸣鸠乳燕自相得，飞絮落花如许愁。目极关河天杳杳，身归闽粤兴悠悠。往来踏遍江南土，已约幽人老一丘。
昔年曾谒武夷君，先遣瑶山入梦魂。旧事追寻如电激，此身来往任云奔。群峰缥缈凌空翠，一水萦纡带雨浑。愿向明时乞骸骨，诛茅深隐洞中门。
昔年曾约武夷孙，仙赏心违莫共论。地下修文君已远，世间多难我犹存。题诗屋壁事如昨，洒涕烟霞声为吞。英爽故山应未泯，试凭楚些与招魂。
行尽青山泛碧溪，湖平波穏画船移。春鸿秋燕岂人力，明月清风长我随。万事纠纷何日了，一生襟抱有谁知。落帆已到钓台侧，恰似南柯梦觉时。
多病维摩祗一床，徙居又复借僧房。荷花欲吐乍舒药，荔子未丹先有香。皓月解寻朱户入，南风偏傍北窗凉。吾年半百行休矣，万事悠悠皆可忘。
池上荷花一夜开，呼宾小酌共徘徊。试将曲柄黄金杓，注此虚心碧玉杯。风露暗随香气入，云山尽向坐隅来。颓然径醉君知否，不醉须为造物咍。
衰病年来百事阑，禅居环绕尽青山。登髙选胜从君乐，隐几忘言输我闲。一枕清风销永日，三杯浊酒发酡颜。雀罗可设从来事，东阁常开不是悭。
羡君卜筑粤江滨，去作林间适意人。环揖溪山供胜赏，賸栽桃李占芳春。养生有主身长健，与物无心道转亲。一曲鉴湖归贺老，可能分半乞比邻。
衰病修然寂寞滨，已将小隐约幽人。眠云啸月有余乐，问柳寻花无限春。争席樵渔真得计，会心鱼鸟自相亲。醉乡况有闲田地，应许东皋更卜邻。
忘情鼎食岂无因，应悟从来梦幻身。自愧毗耶多病客，阻陪蒲塞浄缘人。心源莹澈了空法，舌本圆通透味尘。信厚振振流泽远，嶷然一角见天麟。
朔风飞花落暮滩，潇然幽致满江干。天边白鹭轻轻下，风里黄芦索索干。水淡沙平㶉𫛶侣，云深烟瞑鹡鸰寒。江南岁晚多风景，崔氏齐驱入笔端。
旋装新架对庭除，多谢春工与点酥。云叶扶疏成翠幄，玉花浮动满龙须。招邀蜂蝶来书幌，燕集宾朋共酒壶。荫酿欲教香入骨，醉中芳馥任歌呼。
才性如君岂易窥，断碑摸索已无遗。百家小说都成诵，一藏魔言总记持。东里多知工润色，西施虽病善颦眉。制科便与承当取，正是逢场作戏时。
圣朝制举萃髙门，文采风流日益新。功德在民尤表表，子孙宜尔又诜诜。策名当学富彦国，避世休同梅子真。响答诗筒逼皇祖，谠言惊世更何人。
转头良友死生分，独鹤如何不念群。慨想平生空洒涕，追吟佳句只看云。只鸡墓隧违徐志，群盗潢池尚楚氛。赖有幽人慰岑寂，此方教体在音闻。
精祷龙渊默感通，寸诚端可格苍穹。驱除旱暵千峰翠，洒濯焦枯百谷丰。可喜盍亲尊酒渌，成霖未放海云红。清凉更觉山川胜，闭户空惭学寓公。
绛阙清都一念通，沛然甘泽泻层穹。天心会与人心合，国事尤须岁事丰。秋水陡添江上碧，朝阳却照栋间红。精诚自可驱雷雨，安用区区致八公。
千里沟塍派脉通，挽回乐岁赖髙穹。风雷借助不劳力，粳稻有期成屡丰。枕上醉魂清梦想，枝头嘉果湿犹红。旅居又喜逢穰熟，地主端疑是郑公。
一别东吴不记年，饱经忧患各林泉。知公置酒常髙会，顾我杜门惟熟眠。无分去为汤饼客，有缘来作荔枝仙。越溪闽岭无多地，步月看云只黯然。
一气潜升处处通，诚心初不间窿穹。乍欣草木回枯槁，更喜粢盛备洁丰。宿务游云朝尚合，断霞残照晚偏红。阳舒阴惨无遐迩，造物从来任至公。
悯旱遥将精意通，秋霖霶霈仰旻穹。山川增焕家家好，黍稷方华物物丰。得句自应髭变白，举觞何惜颊潮红。他时倘会风云便，肯倒长瓢学卫公。
圣君忧国物情通，良牧精祈动上穹。塞比干戈虽未定，江南禾稼自多丰。阿香推毂惊雷远，玉女投壶笑电红。幽赞中兴万灵集，愿将人绩属群公。
未许浓华独占春，故将浅碧鬭清新。冰肌绰约疑姑射，玉质丰容似太真。不与天香缘底事，秪应国色已无伦。殷勤池上亲培植，从此芬芳冠七闽。
僧坊暂寓白云边，古木荒溪湿暝烟。试葺池台学愚谷，不妨风物似斜川。邀宾深愧裴公野，瀹茗空怀陆子泉。尘世悠悠尽虚幻，且将身健鬬尊前。
屏迹山林得放怀，槛花栏药手亲栽。会心鱼鸟自相近，乘兴朋游时自来。半世干忙嗟白髪，四方多难使心哀。岩隈水曲翛然处，老木轮囷愧不才。
山林自与性相宜，卜筑何须物物奇。旋剪荆榛开小径，自移松菊趁佳时。云生北岭难持寄，月出东山有所思。岁晚庞翁更多病，携家真赴鹿门期。
竹影桐阴夏日长，水花晚色浄林塘。招邀风月成三友，邂逅宾朋共一觞。闲把琴书聊自乐，静看蜂蝶为谁忙。年来百念皆灰冷，愿学螺川云水乡。
猎得飞熊自渭滨，钓璜赐履定前身。功髙浴日千山晓，力拒回天万国春。暂辍岩廊调鼎手，来为林壑采芝人。片帆云海无多地，叹息何缘厕末宾。
周遭叠嶂俯清流，卜筑园林事事幽。春日莺花随衮绣，秋来松菊照林丘。谢公终为苍生起，裴相聊成绿野谋。圣主思贤方仄席，未应长伴赤松游。
海邦临抚忽频年，恺悌宜民德化宣。久恋阙庭心自往，乍归帷幄席应前。盐梅好去陪三事，风月还须记九仙。圣主从容问幽仄，为陈衰病老林泉。
屏迹山林养病身，数迂旌旆访幽人。追酬雅韵篇章富，共醉芳醪意气亲。顾我老为沧海客，羡公去作紫霄宾。经纶蚤动中兴业，亦欲归居浙水滨。
海上从容慰所思，相逢已恨十年迟。未登台省陪群彦，且向江湖把一麾。顾我留为鸥鸟伴，羡君归赴鹡鸰期。樽前听彻阳关唱，明月依然照别离。
契阔逾年若泛萍，一樽还此共江城。兰舟桂楫肯相访，南浦西山无限情。顾我已甘华髪老，羡君犹戏彩衣轻。秋堂夜饮他年话，莫忘棋声杂雨声。
虏骑长驱犯帝𬮱，滥陪国论敢谋身。十年不得关河信，四海犹飞战伐尘。驾驭英雄归睿主，扶持宗社赖元臣。自惭老病无长策，徒奉藩条牧细民。
几年离索渴微言，敢意髙车过我门。暂解轩中徐孺榻，谩开坐上孔融樽。羡君感慨犹能饮，顾我衰迟已抱孙。杞梓楩楠委崖谷，上章端欲叩天阍。
习战楼船章水滨，机轮运转若无人。旌麾耀日惊飞鹭，金鼓翻波跃锦鳞。四坐纵观聊举白，一阳潜动欲回春。羽书正报淮淝捷，想见胪传设九宾。
兵火凋残今几秋，江山依旧绕层楼。飞云卷雨不穷态，明月清风无限愁。老子平生兴不浅，昔人何在水空流。落霞孤鹜齐飞处，望断楚天天尽头。
银河谁挽落层空，散作琼蕤六出同。和气已随阳气至，人心自与帝心通。鲁台不用书云物，楚俗由来验岁功。多幸丰年又相继，从今卧治听衰翁。
端木飞花片片匀，天风不动玉成尘。葭灰有意迎新律，梅蘂多情漏早春。更觉西山饶爽气，不妨东阁会嘉宾。十年不见浑如梦，休怪儿童笑语频。
戈船列阵楚江滨，世事何尝不在人。鹢首冲风开雪浪，甲光向日动金鳞。烟霄易觉壶中晚，谈笑潜回席上春。更辱佳篇与褒饰，主人深有愧西宾。
使节来从河水滨，天心图旧慰斯人。肃将宸指蠲民瘼，力挽恩波活辙鳞。北伐正须猷克壮，中兴方与物为春。外台岂久留英躅，伫见观光利用宾。
抱病深栖云海滨，误恩起废愧陈人。飞腾固乏抟风翮，游泳长思纵壑鳞。一局销磨垂老日，三杯摇荡满怀春。何当诏许归田野，会有渔樵作上宾。
帝遣宗英使楚滨，漕台元自得诗人。从横锦绣花生舌，飞动龙蛇墨起鳞。心拱北宸恩露渥，笑回南浦渌波春。不须过作飞刍计，早晚追陪紫府宾。
黠虏狂谋犯泗滨，胁从太半是吾人。且将戈戟殱蛇豕，会把衣裳易介鳞。河洛至今思帝德，云龙行见会王春。汉官仪物都如旧，混一车书万国宾。
晋败苻秦淝水滨，谢公祗用八千人。飞腾貔虎生修翼，屠剪鲸鲵脍硬鳞。否运既倾终反泰，寒威已振却成春。吾皇盛德超千古，接士端如见大宾。
艅艎摇曳大江滨，龟手从来笑越人。会使风樯如阵马，何妨鹢首著龙鳞。已欣淮北兵戈捷，且醉江南曲米春。元直德翁忘尔汝，孰为东道孰为宾。
城楼缥缈俯漳滨，景物依然念昔人。云出西山天欲雪，风来南浦水生鳞。四围气象朝朝好，一点阳和处处春。日暮短蓬轻桨急，双鱼应已付溪宾。
伊昔端居寂寞滨，每于骚雅爱其人。长篇賸得斓斑锦，短句兼收细碎鳞。指下粗能知越操，郢中那敢和阳春。愿藏大手无轻露，寸胆于今已自宾。
朔风三日散轻埃，珠蘂琼花一夜开。灏气远从云表下，清声初自竹间来。未论上瑞呈三白，且助元功泽九垓。向晚城楼聊寓目，西山千叠玉崔嵬。
萦回作舞下烟霄，满地光铓混凸凹。虚幌夜寒疑月彩，疏林晓粲误梅梢。远怀戴隐终须访，髙拥袁门未易敲。好是碧天云散后，银蟾皎洁两相交。
太清真境绝氛埃，十二瑶台面面开。战退玉龙鳞甲冷，导迎仙鹤羽仪来。祥编已庆占盈尺，和气行欣浃九垓。须信天公工幻戏，晴山依旧翠崔嵬。
霏霏玉屑洒层霄，皓色轻盈已覆凹。留客径须开绿蚁，探春何处认青梢。阶庭充积无庸扫，松竹欹摧尚惜敲。深愧主人修具薄，嘉宾徒使献酬交。
诏起三湘老猎师，和羮旧手帝深知。戎车北伐资长策，衮绣东归有去思。谩作天台休老计，正当黄阁立贤时。主人方为苍生急，愿借新堂醉一卮。
七言八法定谁师，妙处工夫只自知。南浦西山久同赏，清风明月更相思。瓌材卓荦承恩日，衰病侵寻念去时。垂老相看重言别，莫辞潋滟十分卮。
昔年班列会京师，邂逅相逢只旧知。一纪此身浑似梦，中原回首不堪思。乍欣旌旆来临日，共喜江山适意时。感慨不须谕旧事，且将强健对芳卮。
伐鼓𪭢金阅五兵，霜天清晓正峥嵘。轻裘自愧叨儒帅，一令安能探旧营。猎猎旌麾摇有浪，𬳽𬳽徒御肃无声。满堂宾客皆英俊，莫怪陈蕃倒屣迎。
卧病闽山强自支，尝珍似与故人期。却嗟老眼伤心日，又见轻红着子时。万事从来皆默定，一樽聊复赋新诗。使君不作楞梨看，他日逢人举似为。
嘉客同游海上宫，髙僧问道得从容。乍惊暑退灵源洞，最爱庭开大顶峰。杰阁初成切星斗，飞云时到绕杉松。我来未尽登临兴，更待秋髙灏气浓。
远邀车马出郊东，髙阁登临四顾雄。雨饱共欣秧稻绿，酒酣尤爱荔枝红。漫同小隐开三径，颇效前贤时一中。坐上众贤皆降叹，满浮大白莫如公。
一派寒流作小溪，松篁深处有丛祠。千年鱓骨专车在，百丈灵湫瀑布垂。粳稻丰穰欣岁乐，笳箫清咽报神私。更将小雨为滂润，正是农夫播麦时。
乞得明时多病身，归来林下养天真。芒鞋竹杖未全老，药灶酒壶随分春。山寺递传钟磬晚，田家收拾稻粱新。试穷溪上榴花洞，恐有桃源避世人。
布地金沙片片匀，深沉院宇閟祗园。清凉路半前三语，摩诘城中不二门。千种光明瞻瑞相，六根清净为还源。狻猊坐上法王子，稽首皈依众所尊。
舅甥髙会共称觞，四世于今在一堂。眉寿康宁由德厚，庆流深远本源长。但将直道师周孔，岂有嘉猷助禹汤。提诲勤勤何以报，愿言殊祉集新阳。
人间此会信非常，和气薫然自满堂。竞酌芳樽同劝寿，正当爱日欲迎长。彩衣诵古如流水，华髪衔杯若沃汤。乘马路车何以赠，渭阳元自是王阳。
朝路纷纷厌送迎，乞归恩予绣衣荣。稍知物外烟霞好，便觉尘中富贵轻。飞舄已能同叶令，叱羊何必效初平。坐忘我欲师前躅，为过天台访赤城。
谒告来归若骏奔，友于真可裕礽晜。共伤庭玉先埋土，怅望鸰原增断魂。白髪自嗟临药灶，一瓶端欲寄空门。浙东耆旧如相问，为道衰迟愧主恩。
来嫔初卜凤和鸣，谁谓今闻薤露声。妇道宜传青史笔，壸仪犹在锦官城。承家早庆芝兰秀，主馈空余苹藻诚。念旧二卿情意厚，可堪孤坐想平生。
悼亡何事觉神伤，端为音容不可忘。举案素闻敦节操，题桥今见共龙光。锦囊屡庆宸恩重，丹旐俄嗟蜀道长。髣髴灵游元未远，无人解致返魂香。
秋原郁郁见佳城，尚想音容涕泗横。痛惜山颓与梁坏，愧无玉润继冰清。丧贤初值龙蛇岁，忧国空余金石诚。赖有阶庭兰玉在，芬芳端不坠家声。
勇退风流霭士林，对扬丹扆极规箴。髙名雅出汉庭右，遗爱空存南国深。身后凄凉报恩子，生前轩豁济时心。九原可作如公少，独立西风泪满襟。
妙年声誉霭文场，壮岁飞腾青琐郎。献纳承平欲尧舜，扶持危难冀宣光。贾生旷达仍伤𫛳，平仲精忠亦殒荒。自古青蝇能黑白，玉华旧事已凄凉。
宣和之季靖康初，同力同心卫帝居。扶毂共升新日月，谪官难守旧田庐。孔光温室不言树，陆贽忠州戒著书。叹息端荘士君子，岂随草木腐丘墟。
夫子相知一纪前，定交握手自忘年。长松老鹤骨格古，粹玉精金操守坚。出入三朝昭大节，漂流万里正华颠。皇天不愸遗元老，空使苍生共黯然。
多闻直谅复疏通，近世交游少似公。盖代才名同贾谊，平生述作类扬雄。笔踪髙古今那有，诗调清新老更工。知识年来凋丧尽，不堪衰泪落秋风。
杰峰秀岭竞崔巍，缓引篮舁不用催。一径灵虚飞鸟上，四围春色画屏开。鹿门未有携家便，雁荡何妨筑室来。已上封章乞闲散，勿令俗驾却轻回。
禁掖东西曾并直，銮坡先后亦联名。那知白髪归田舍，却见朱轓莅海城。往事回头真是梦，流年屈指只堪惊。一杯相属公应悉，冷煖难移故旧情。
漂流岁晚怜羁迹，慷慨平时仰令名。问俗卜邻依里社，登瀛得友自都城。諌书昔睹言常用，伟论今传众尚惊。未足朝眠何所事，良辰诗酒最关情。
常伯二卿俱擅美，宪台諌省各知名。英词宜和南薰曲，雅意难追北斗城。元礼风声谁得御，孟公姓字坐皆惊。联肩接袂予何幸，一笑从容每尽情。
一枝冷落为谁开，欲遣寒香入酒杯。铁石心肠犹解赋，芝兰风味合相陪。腊前颇讶疏疏见，春尽何妨得得来。十里东城不嫌远，待看山月照徘徊。
巧据东西面势雄，兹亭壮观一园中。淙淙鸣窦过流水，拂拂虚檐来远风。好解尘缨濯清泚，聊披醉衽望穹窿。泠然便欲乘风去，汗漫相期孰与同。
溪上微波起谷纹，凉飔不断快余醺。飘飘弄袖疑轻举，馥馥吹花得细闻。但羡园林今地主，焉知弓剑旧将军。功名兴尽从吾好，白首安闲少似君。
泉通暗甃泻清溪，倒影风亭翼瓦齐。借问披襟聆漱玉，何如擐甲聼征鞞。相过底厌时挥麈，独坐应须日杖藜。信美那知非我里，倚栏归路已都迷。
林麓阴森径屈盘，渐惊危步入重峦。地分宝刹临空翠，天设飞梁跨激湍。雾暗云蒸山气肃，雪翻雷辊水声寒。我来不作多求想，试出神光变现看。
早发招提宿雨晴，征衫犹带夜香清。山藏鸟道疑无路，石触溪流自有声。适足此时逃世网，收身何日濯尘缨。迂疏愧乏论思效，尚得君王记姓名。
从夫礼法旧推称，训子诗书亦蚤成。乌府尽言知内助，鳯池得位见亲荣。隙驹不究期颐寿，风木长悲欲飬情。厚福尚余汤沭地，并归贤嗣作功名。
蜀都旌节继辉光，象服重来意独伤。许国毋辞驱远驭，怀人忍复舍中堂。新阡岂料今同穴，异县端如在故乡。错顾飞云何处是，西山松槚已成行。
题诗曾动何郎兴，寄远犹传陆凯名。渴见寒英娱北客，共寻春信向东城。蜂粘晴蘂应先破，雀啅芳心已尽惊。便拟催开争赋咏，腊中独使擅幽情。
清梦分明到玉堂，紫衣催引对龙章。似令裁诏移时罢，尚想挥毫半夜忙。千里力疲心已息，十年境熟念难忘。此生未有酬恩日，坐撚衰髯祗自伤。
西风醒梦入秋堂，梦境还空寄短章。妄见徒嗟妨睡美，闲心久谢趁朝忙。流年倏忽身今老，荣路斯须味已忘。惭愧君诗真戏谑，邯郸自警亦何伤。
庆吊从来不下堂，漫劳善颂费雕章。自嗤梦已空花散，更看诗为寐语忙。论每阔疏时所弃，才称美秀上难忘。我宜屏迹君当起，出处相违恐两伤。
旋葺幽居卜筑堂，归栖不负乞闲章。饮遭田父那辞醉，雨觅渔师未觉忙。汲汲功名徒竞逐，悠悠身世已兼忘。此心真可安江海，免使庄生笑重伤。
八座方登政事堂，一麾却佩郡侯章。求闲宛转常虞谤，治剧从容岂厌忙。老去昔游君尚记，梦回陈迹我俱忘。相从且共衔杯乐，世路争名巧中伤。
纷纷胡骑来无定，整整王师动有名。已报妖氛扫秦甸，还闻聘使出龙城。灼知天意民皆悦，怯聼风声寇自惊。就飬东朝归驾近，和戎深见圣人情。
乡邦甲第常牵兴，玉几金瓯久记名。会秉枢机还魏阙，且栽桃李满春城。郊原气煖花将发，闾里声和犬不惊。胜日假时聊共乐，未应归隐徇髙情。
尘掩龙韬玩具文，雨昏金甲岸纶巾。横行渐复思清海，髙卧端来傲翠筠。推毂塞垣终用旧，调丝洞户且酬春。不辞胜日来追赏，却恐功名要及辰。
生平雅志在林溪，故里尘昏未定栖。晚向琼台谐问舍，喜当淮塞罢鸣鞞。出郊賸喜园亭胜，策杖应须酒榼携。随意一觞兼一咏，醉言无次亦无题。
书迷今古懒不读，樽列圣贤时一中。顾我本无当世志，爱君真有古人风。赐环忽恐归期促，放盏常嗟乐事空。山鹿野麋便茂草，鳯凰终合止梧桐。
社稷功名不自贤，小园卜筑赏闲年。脱遗富贵还身外，收拾芳菲寓目前。未息烟尘劳瞩望，莫孤风月且留连。一时赋咏多奇作，江汉崧髙好共编。
帝眷民瞻岂暂望，江山信美可终藏。元勋合冠凌烟阁，雅兴聊同绿野堂。已作时霖却龙卧，行看天讨待鹰扬。嘱公未用安髙退，准拟功成老故乡。
九载分违几日同，铜章又过浙江东。芝田吏隐常看鹤，山邑官闲早梦熊。囹圄屡空知讼简，囷仓相继喜年丰。传闻江上风尘息，相国宁忘幕府功。
书到山中手自披，炎凉不改似君稀。术穷五技缘何事，巢穏一枝聊可依。扫迹径须休去好，冥心深觉向来非。缓赓清唱缄题罢，却对松窗静掩扉。
九日追欢异昔年，强随时节到层巅。俯观殊俗身如客，平瞰丹霄势欲仙。故国伤心沧海外，行朝倾首碧云边。兴阑酒罢催归驭，四面岚光合暮烟。
冰箸垂檐滴渐多，眼花眩目气初和。功成尺瑞追前赋，喜兆千箱可预歌。坐看嫩黄滋柳色，遥知新绿涨湖波。闭门积玉浑消尽，却有儿童整雀罗。
忧民太守致精祈，爱物天公意不违。要及岁元彰瑞应，故先春至作花飞。梅藏疏蘂余芬馥，山压群峰失翠微。疫疠已消麰麦润，更随晴色探芳菲。
掌武当朝独老成，运筹分阃厌勋名。旌旄载偃琼台路，符竹新抛铁瓮城。近塞尚虞秋马健，空山底恤晓猿惊。更须重拟平戎去，欲赞公休似不情。
归艎少缓不须摧，更待东城一访梅。铁石心情犹解赋，芝兰风味合相陪。腊残绝讶迟迟见，春近何妨得得来。清赏未谐君欲去，临邛谁与共衔杯。
中兴将相上凌烟，社稷元功孰敢先。万物生春持斗柄，六龙回驭取虞渊。中书方记汾阳考，南国俄乘范蠡船。却向园林新栋宇，聊将胜事继前贤。
为闻仙伯隐丹丘，三径新开结胜游。庭户招呼松桂月，樽罍追逐芰荷秋。晓猿夜鹤空留恋，风虎云龙自应求。已拥帅旄将入觐，运筹破虏此归休。
灿灿诗翁锦里西，只缘诗好遂穷栖。竹铺冷色云连寺，柳漾晴丝鸟过溪。凝怨不禁关树暗，驻情应恨蜀山低。离人苦怕春归尽，可忍红英半著泥。
闲把烟光次第陈，岷峨风物见精神。翻成锦绣千般様，供与江山几处春。深屋长河元老大，蛾眉曼睩却逡巡。从公乞取无边手，免作诗中半个人。
从教日日敞窗扉，嫌怕风光入眼迟。剩买芒鞋供看竹，趁乘春雨去裁桤。苦无宾客僧来后，薄有生涯鹤下时。闻道邻翁酒初熟，新𥬠一酌莫相遗。
远屿曲洲纵复横，沙边繁鸟弄箫笙。一轩檐冷松阴合，十里林香药草生。路转断楂逢石坐，风移深竹见僧行。晚来冲抱更清旷，时有幽人带月耕。
乱后飘零歇此身，风光无赖更清新。客怀易感酒添病，诗思苦悭花减春。南枝北枝莺舌巧，前村后村雨脚匀。暂借溪边老为客，花心柳眼莫撩人。
翠木摇艳溪之湾，游子失气生愁酸。夸力搏虎筋骨绝，双流迸𪩘道路难。布衾多年窘夜雨，土锉无火啼夜餐。一生忠义老寂寞，旋烧竹叶供春寒。
诗人以来谁者工，建安元嘉无此翁。维摩壁畔不到处，伽梨角边无限风。孟郊空螯但彭越，何晏片甲非虬龙。先生住处在何许，我亦不知西北东。
朝元阁边瑶草芳，惟君之故遥相望。人归后雁关塞阻，思入南凫离梦长。悬知同心两相忆，剩欲共看千里光。金舆玉辇不复见，肠断华清云树苍。
竹外清疏侵碧溪，谿边竹澹烟雨霏。闲看雪岭题诗罢，醉散西郊信马归。霄汉直愁双阙迥，梦魂长著五陵飞。故园秀木又春色，只恐归去池台非。
锦宫城西春草芳，杜陵客子忧思长。浴晴晚树淡浮绿，卧水幽花深度香。交情悯悯言燕阻，旧国迤迤云山苍。白苹洲渚落日晚，明边正衔归雁行。
浣花四月天气和，彩舟翠旗乐莫过。离人千里起遥怨，缓棹一曲浮灵波。惠风昙昙泛蘅杜，流云演演逾关河。终然有怀春复夏，归去灞浐眠汀莎。
支策翳然林水间，萧疏神韵淡风烟。沧浪亭畔各分手，杜宇声中恰一年。自昔风人裁一骨，于今扪膝亦么弦。试看堂上百千海，余子浮沤却未全。
东风原自无消息，独卷珠帘望春色。风惊红叶堕珊珊，梦断行云泣残月。挹挹柔情不自持，此心端被月先知。窥窗入户如相伴，应是娇娥惯别离。
一声清跸九天来，睿主崇文宝运开。光动石渠春滉漾，香浮芸阁昼徘徊。天颜有喜垂清问，御笔亲题仰圣才。铅椠小臣空怅望，五云深处认蓬莱。
春旗簇仗石渠边，东壁分明帝座前。八品微官恩有地，七年通籍愿瞻天。心驰魏阙何时到，身滞周南祗自怜。遥想道山云集处，几多光宠被群贤。
酒狂玩世芙蓉仙，胸中落落太古全。浮云富贵不着眼，肯复腾上夸鸢肩。应怪元龙负豪气，献书天子言十事。骑骡一去不可追，风月凄凉壁间字。
太丘道广固难周，自有良朋结胜游。莫使弹琴防性气，只堪寻竹占清幽。三篇解索诗偿债，一醉那无酒唤愁。贫甚渊明在环堵，忍教空负菊花秋。
纷纷儿辈谩同时，独负权奇不受羁。刻烛已惊诗句逸，飞觞肯放酒行迟。平生白璧休三叹，万事黄粱仅一炊。谁向先贤得风制，空令人笑虎头痴。
在处朱朱兼白白，化工伎俩真多色。谁知先生铁石心，到眼物华如过客。髙标可但凌三冬，一枝杰出妖艳中。椒兰绛灌信鼎贵，万世屈贾留清风。
黄阁曾居百辟尊，经纶相业满乾坤。化行风雨年年节，恩到桑麻处处村。付与斗枢深拱极，安排鼎铉再调元。赞襄好为苍生计，天子文思纳尽言。
朝来佳气满枢庭，知是君王用老成。素倚房乔关大事，政须裴度张威名。三千奏上深忧国，百万功成看偃兵。听取啼禽催布谷，便将霖雨发春耕。
衮衣廊庙孰推先，元老勋名自卓然。忠概明堂尊一柱，神锋长剑倚中天。定知辟国功归召，已见疏封地得燕。相业蝉联应未艾，少翁家学似韦贤。
此日君恩特地深，传呼星使自天临。鸾台鳯阁满春色，燕语莺啼俱好音。骏极共歌申降岳，对扬真赖傅为霖。青毡岂待金瓯卜，自有公言格帝心。
推毂当时起陆沈，巴渝祗恐累知音。十年谬许门人列，一报长怀国士心。沙路待看新筑稳，桃阴应念旧蹊深。酸寒尚有男儿志，忍使霜华两鬓侵。
剥啄龙门未厌频，履声容易出云津。求羊径扫无它客，王谢堂前宴令辰。心醉不知帘外雨，眼花唯觉坐中春。留连更欲穷欢赏，惆怅金壶启夕沦。
不须乘月坐胡床，帘底高张蜜炬香。随意尊罍供北海，等闲谈论到羲皇。三朝旧德真忘分，一介微官倍有光。礼绝百寮明日事，可能重许上公堂。
索米长安甑欲尘，斗升分惠意何亲。无烦子罕出公粟，自有叔牙知我贫。指囷高风怀国士，翻匙佳句忆诗人。他年若遂归田去，尽种香秔老此身。
佳言吐屑破春温，落落胸怀自不群。百万买邻轻去我，十千沽酒屡思君。懒偿诗债缘何事，熟读棋经要异闻。挑战会从今日始，待严旗鼓送奔军。
万籁沉沉夜色幽，倚楼长啸杂吴讴。干时不利羞鱼沫，廪食无功类鼠偷。已欲忘言聊卒岁，尚余豪气独悲秋。曲生胗味真吾友，谁解招呼与解愁。
嗜酒刘伶绝世无，春衫典尽倒天壶。造门谁为倾家酿，见客常留满眼沽。颇讶霜威太严令，忽分春色到焦枯。一尊且作通宵醉，明日重看朝夕乌。
萧瑟中宵雨打窗，那知风月乱飘黄。已无佳月供清赏，赖有新诗耿夜光。蓬户我方甘寂寞，朱门君勿看辉煌。只今天柱峰何在，好约玄真一醉狂。
结束征鞍去欲奔，行行折柳送都门。壮怀未用看双鬓，祖席何妨醉一尊。玉局仙游成独往，草堂诗句与谁论。悬知别乘风流处，醉倚红妆笑语温。
奉倩伤情爱所钟，佳人难再岂天穷。登台曾是吹箫侣，对影今为舞镜雄。虚案故应愁午饭，小窗谁与伴春风。夜深它帐遥闻语，莫怨朝来无是公。
檐桷纵横仅满筵，维摩病室故萧然。焚香静扫床前地，宴坐超观物外天。容膝不妨元亮醉，下帷谁识仲舒贤。白头千里来相就，知是吾儿几世缘。
黄花白酒两相逢，把酒簪花对晚风。千里故园云水外，三年归路梦魂中。自怜晼晚伤秋色，谁解疏狂发醉红。寄语髯周颇知否，此时情绪与君同。
髙卧元龙百尺楼，饱看风月自忘忧。虽无浊酒招陶令，尚有枯棋伴奕秋。俗事可堪遮眼底，愁情终莫上眉头。襟怀落落谁能测，方寸端容万斛舟。
千里长怀北固楼，客居颜巷不堪忧。清荧坐看孤灯夜，摇落初惊一叶秋。已厌清谈挥麈尾，谁能细字写蝇头。莼鲈固是吾家味，好约西风买钓舟。
卧病何人为扫门，堕霜黄叶任缤纷。旋沽浊酒难禁醉，厌数孤砧远更闻。冉冉生涯飘似梦，悠悠心绪乱如云。几时得遂江湖去，野性终随鸥鹭群。
老来心事不禁春，风物相撩入眼新。苦索吟哦成底急，且休拘束任吾真。有钱买酒须饶醉，无事看山莫厌频。忧国只今夔契在，应容衰疾伴樵人。
满眼莺花自在春，送春情绪怯愁新。鼓琴不用戴安道，行酒却须温太真。晚岁深交能有几，相逢烂醉莫辞频。新条更有明年在，重与东风作主人。
年来春事不相关，一笑除非醉里拼。未信花枝憎白髪，且随月色傍朱栏。他时拜赐犹能记，此夜伤心更忍看。姚魏风流浑谩与，坐来双泪落金盘。
穷巷归来已白头，结茅何必榜休休。好山当户碧云晚，明月满谿寒苇秋。诗社纵添新句法，醉乡难觅旧交游。平生幸自无机械，一棹夷由去狎鸥。
愁来莫遣上眉头，着酒驱除醉即休。未省一官堪送老，已惊双鬓不禁秋。收心香火供清梦，洗眼云溪结胜游。唤取短篷乘晚兴，坐看烟浪没轻鸥。
西山群盗欲侵凌，小艇移家傍险行。遮眼乱云方合沓，向人飞雪忽纵横。心忧出穴虎狼近，身似绕枝乌鹊惊。天阔此时难借问，地偏何处可偷生。
雪花吹面冻凌凌，客路艰危敢缓行。春酒可賖三日近，野梅初见一枝横。伤时在处愁先满，讨贼无期梦自惊。谁解山东问消息，谢公应起为苍生。
乱后荒田杞棘生，归来还喜见春耕。随犁细雨蒙蒙湿，转垅新泉聒聒鸣。好劝卖刀添健犊，尽令长亩种香秔。腐儒一饱真余事，莫遣闾阎有叹声。
万事浮云过眼空，羞将白髪竞春红。折腰久已惭元亮，作赋何劳慕敬通。经世岂无天下士，知心应有古人同。破除孤愤难忘酒，圣处时时且一中。
说食书生费口牙，一杯初捧白瓷花。晨凫夜鲤可亡命，早韭晚菘同世家。毒甚镆鎁浑谩语，诗成珠玉且雄夸。腐儒一饱忘麤粝，更索卢仝七椀茶。
筋力摧颓老自知，追欢犹学少年时。园林胜处看如梦，杖履行来步懒移。对酒不堪蕉叶满，插花那复帽檐欹。羡君诗句方豪甚，应笑疏狂亦强随。
三顾当年尚草庐，南阳谁识卧龙居。舍人自是出世佛，学子犹呼行秘书。视草似闻虚翰苑，追锋看即近郊墟。论思好为苍生计，莫学辛毗谩引裾。
随缘到处是吾庐，风雨飘飖敢定居。异县逢君如隔世，七年怪我苦无书。平生出处皆陈迹，大半交游已故墟。愁绝不知尊酒尽，醉归儿女笑牵裾。
早从微宦去田庐，惭愧英游许并居。拙计自怜嵇叔懒，暮年空悔子公书。归寻松竹开幽径，坐看牛羊下夕墟。已把经纶付王导，不妨𦈌布制襟裾。
底事承明厌直庐，孤城天远寄幽居。根尘已悟三乘祖，香火聊看八会书。是处风烟供翰墨，何妨杖履入村墟。皇文近日收遗老，妙手终烦补帝裾。
五马归来识旧庐，相门曾对水云居。家声自可威戎虏，吏最何劳课簿书。好扈六飞还魏阙，却麾单骑复姚墟。莫欺霜鬓将军老，矍铄犹能一揽裾。
病骨支离怯晚风，可堪游目送飞鸿。书淫老去还知倦，酒圣秋来却喜中。北伐会须空虎落，西边先欲靖蚕丛。卑飞莫起扶摇念，徒使庄生笑二虫。
衰草连云万木风，天髙灭没见孤鸿。夕阳人散酒旗下，远浦船归渔笛中。兀兀松窗翻蠧简，垂垂蓬鬓飒霜丛。自怜世味谙来惯，已觉忘辛似蓼虫。
翩翩才气逸轻翰，倒写波澜笔力寛。沈醉不辞金盏侧，清吟长占竹窗寒。捧心欲效羞颦媚，斵鼻须烦尽垩漫。辱赠骊珠念无报，但惊怀袖有奇观。
阻阔书邮顿两忘，三年清梦独徜徉。风旌引兴与天远，茧绪牵愁知日长。逸翮伫归鸳鹭列，鸣驺忽下水云乡。秋霖穷巷无人到，裹饭应烦问子桑。
坐看飞雨激风雷，忽变晴空万里开。残暑暗随檐溜去，新凉频逐树声来。朱弦奏罢空三叹，白酒𥬠残尚一杯。病懒怕催诗债急，彊吟狂斐不知裁。
秋来天色半晴阴，衰鬓难禁节物侵。兰叶向人方泣露，菊花催酒已浮金。莫将诗课频频聒，不那愁城日日深。咫尺南山堪寄傲，欲随鸠杖遍幽寻。
萧然云屋敞溪阴，荒径蒿莱故故侵。穿竹晚风轻戛玉，入帘凉月碎摇金。畏寒皮骨惊秋早，得酒情怀语夜深。临老工夫在禅说，试拈波若为重寻。
雪晴日脚下茅屋，深巷泥融频屐声。幽鸟唤春啼不那，野梅迎客意先倾。愁肠断送酒边散，诗眼安排烟际横。晚岁浮荣安用许，祗应丘壑未忘情。
老去交亲浑谩与，兴来终日饮亡何。扣门颇厌催书债，隐几凭谁遣睡魔。肯怪物情相楚越，端由吾道自丘轲。衰慵更着诗烦恼，笔阵方开已倒戈。
倚空山翠罗曲屏，入山晓日寒凄清。苍龙导前散疏影，幽鸟劝坐回新声。探梅忽见数枝发，曳杖折来双眼明。绰约东窗可无伴，烦君火急呼曲生。
舍爵頺然饮中仙，夜归一苇航深渊。长歌扣舷天上坐，起舞失脚水底眠。未省渇羌笑肉动，会令鼹鼠惊腹便。布帆无恙急藏去，明年更试春江船。
雨余沙迳浄无泥，策杖何妨过竹谿。迎客野花随处发，劝沽幽鸟向人啼。峰峦路转攀萝倦，楼观烟深望眼迷。疑是武陵仙地隔，坐来遐想旧桃蹊。
瓶空何必醉如泥，送客谁能过虎谿。一枕闭门追蝶梦，两行森木听莺啼。新诗未读心先伏，细字徐看眼欲迷。笔底春风有生意，他年桃李会成蹊。
仲蔚蓬蒿满径荒，主人曾是汉中郎。干时不利初无术，医国那知别有方。老去与谁同臭味，秋来多病独悲凉。倚天长剑君休问，腐肉当前亦敛铓。
萧萧两鬓雪毛新，忝窃清朝旧荐绅。陈力心知难就列，引年恩许致为臣。卧家正恐贻官谤，增秩俄惊捧帝纶。温饱一门生意足，捐躯无路报涓尘。
月窟当年裛桂香，衰兰那敢望重芳。姓名忽见偕千佛，骨相端知误九方。老树逢春欣有蘖，新雏出谷敢争翔。琢磨赖有交朋在，髙义无专数范张。
三复长篇句法新，兰言纫佩更书绅。才髙奚啻千人敌，誉过空惭一介臣。莫讶笔端能品藻，定由胸次有经纶。波澜万顷分余滴，洗尽昏花满眼尘。
二妙争开古锦囊，烂然佳句压群芳。奉髙遗德归临汝，文范流风在季方。顾我挂冠宁复振，生儿附翼岂能翔。愿公勉力跻云路，视草斯文要主张。
喜雪排筵晓漏催，玉人传诏下天来。香随日转蓬莱近，花带春回锦绣开。一线新阴留鼓吹，三登和气入樽罍。叨沾惠渥思归美，授简梁园愧乏才。
奕世占来宝运昌，母仪垂庆肇生商。銮回长乐神人喜，书就蓬山日月光。北阙导迎三卫仗，东朝欢奉万年觞。太平盛事人相语，孝德回天赖我皇。
吾皇圣德绍先猷，清庙华芝屡降休。道盛百王神画验，祥开两室化功侔。牺尊影照彤云聚，藻棁光连瑞气浮。愿诏乐章歌伟迹，更从来岁荐郊丘。
升平和气格天渊，瑞物嘉生太室前。根托丹楹朝丽日，叶敷华盖护非烟。燕胎为祝多男庆，天母人符万岁篇。圣意每勤宗庙事，屡蒙休应答精虔。
三日残冬趁腊回，飞霙满眼送春来。香浮彩胜随宜带，花着瑶林是处开。已卜屡丰歌井邑，何妨乘兴倒樽罍。东阳莫讶休文瘦，老病仍添一岁催。
上元春色压轻寒，故事宾僚集晚筵。合坐香浮花袅娜，卷帘风定月婵娟。闾阎尽道宜新岁，灯火何妨减去年。堪笑樽前穷太守，只愁老病欲归田。
乞得清朝一病身，杖藜归去老山村。室庐旋筑新椽就，松菊犹寻旧径存。渐喜有缘穷野兴，只惭无路报君恩。百年来日知余几，且把生涯付一樽。
岁晚穿池结小亭，地偏聊欲寄幽情。虚檐风度披襟爽，曲岸波平照眼明。过我宾朋无厌数，傍人鸥鹭不须惊。圣朝乞得身闲散，便觉渊明是隔生。
君恩赐我老菟裘，旋筑池亭野趣幽。地势曲连青嶂绕，波光环匝翠烟浮。兴来樽酒随时办，客散琴书尽日留。为问标题意何在，一生心足是归休。
解组清朝返旧乡，依然门巷接回塘。闲身乍觉鸟声乐，缓步重寻花径香。多谢故人停桂棹，何妨清夜醉霞觞。新诗赠我光蓬屋，什袭应同夏后璜。
晏子区区惜敝裘，吾衰亦恋故山幽。得归更喜诗盈轴，任达宁须酒拍浮。已纵虚名身外去，肯将俗物眼边留。只惭老负君恩重，结草他年报未休。
明诏搜贤动四陲，西来一鹗冠群飞。擅埸笔势惊华省，发策才名上紫微。无负题桥平日志，要看怀绶故乡归。相逢肯惜倾家酿，已约莺花慎勿违。
吟残翻水笔生春，秀句惊人字字新。赋料扬雄谁可敌，才高太白善无邻。清心鸣镝增豪气，刮膜神篦净俗尘。唯有诉穷疑太过，文章从古忌悲辛。
朔风吹雪应嘉时，蔌蔌空庭静夜知。岁稔不须占瑞谍，家贫尤喜映书帷。花虽无艶难争巧，舞不成行也自奇。病起老翁迷眼界，寒窗呵笔强裁诗。
先生诗兴浩难收，苦思俄惊两鬓秋。变格竞传吴富体，怀沙拟续畔牢愁。会令后学轻焚藳，消得诗名号倚楼。我老恨无青玉案，锦囊分示若为酬。
杖藜何日下西畴，想见欣逢岁有秋。可但聚粮供腹饱，还应酿秫散眉愁。决科伫看标金榜，得路终期侍玉楼。莫把光阴等闲弃，一朝清问要人酬。
闲里光阴逐水流，重阳忽复故园秋。休言白髪从教老，试插黄花也解愁。感旧有时曾落帽，凭髙无力更登楼。昏昏病懒惟堪睡，诗债休催未暇酬。
幼子童孙乏寸长，迁官同日被荣光。芝兰瑞色来空翠，雨露恩言满诏黄。莫讶飞腾循九品，会看毫末耸千章。即今天子收群策，廊庙𬣙谟要主张。
百岁休夸日月长，十分逾八叹流光。精忠许国心犹赤，老病催人髪已黄。扶杖每闻宣鳯诏，望云无路仰龙章。恢图幸有皋夔在，坐看朝纲万目张。
莫笑樽前白髪翁，曾骑竹马戏元丰。年弥八帙痴顽在，身荷三朝宠眷隆。绿野敢将前哲比，香山幸有老人同。兴来尚欲寻幽去，收拾残春杖屦中。
老病辞荣日月边，归来拟作地行仙。飞霜满鬓三千丈，止水观心八十年。松菊尚存堪寄傲，干戈未定敢安眠。君王宵旰图恢复，洗眼神兵策万全。
老来光景去骎骎，亲旧应多惜老心。倾盖义髙双白璧，开函诗敌万黄金。催年生怕玲珑唱，醉夜宁辞凿落深。多谢殷勤祝强健，寄言衰病莫相侵。
萧然华髪映苍颜，九帙开来第一年。炼尽交游难讳老，养成衰病却安禅。新春已负登山屐，旧赏空惭载酒船。张绪风流那复少，坐看飞雪弄晴烟。
英髦云集几千人，群试争看艺绝伦。一鼓搴旗先作气，三场下笔要如神。决科无失青毡旧，拜赐重添绿绶新。秀发孙枝吾欲见，梦魂已到上林眷。
昧死飞章上九天，恳辞严召卒余年。纶言宠念桑榆迫，台馈恩垂雨露偏。异数一时真创见，穷乡万口遍夸传。吾衰忝冒知难报，结草他年敢避先。
召节煌煌下帝关，君王图旧起髙年。露章恳避回天速，拜命欢呼压地偏。锡馔宰官侵夜到，问安州牧置邮传。辞荣有耀人皆说，谁解清时独占先。
丝纶五色锦为囊，宠赠双亲庙室光。位列三孤升极品，名加大国启新疆。劬劳仰荷湛恩报，精爽应知积庆长。燕及子孙宜勉力，忠勤他日继遗芳。
五福兼全举世稀，庭闱早日见清规。应期千载生公辅，掩迹三迁号母师。汉魏疏封华国史，苹蘩遗德继周诗。年年只说重阳近，无复黄花酒一卮。
一夕萱堂事已非，百年遗范在丰碑。颁花玉殿春风暖，奉诏登楼夜漏移。罢宴已闻修故事，回班那复见新仪。音容寂寞应仙去，香火因缘只自知。
兰桂秋风一夜催，衮衣何处望南陔。堂垂斗帐销香篆，鉴掩飞鸾下玉台。汉使从天虚卤簿，胡笳和月助悲哀。东门咫尺佳城在，双鹤飞空日几回。
铭旌冉冉去飞扬，萧瑟西风泣画堂。不见鱼轩辞绣毂，空余鸾诰冷绡囊。姓名自是标仙籍，环珮应知返帝乡。尽把遗芳归史笔，会令千古独辉煌。
京兆吾宗不乏人，煌煌朱绂照簪绅。棠阴讼简弦歌乐，莲幕才髙画诺新。北海但知樽有酒，莱芜谁念甑生尘。哀笳忽送秋风急，忍看遗踪万古陈。
满目溪山旧赏心，杖藜那复共登临。平生友谊情无间，累世宗盟分更深。顾我老怀谁告语，思君遥夜独悲吟。流风赖有诸郎在，他日相亲倘嗣音。
生儿要路早飞腾，玉瑱金花宠屡膺。天寿康宁逾九帙，佛心明了契三乘。葭莩永叹音容阻，闾里空存孝义称。追想潘舆从游处，青青烟草正愁凝。
坦腹东床众莫奇，堂堂吾弟独君知。交亲未及亲三岁，沦丧俄惊共一时。琴在我方悲子敬，礼存谁为哭言思。山阿幽室千年閟，挽语空吟靖节诗。
总角承颜赖击蒙，后生因识古人风。忘情自到羲皇上，盛事多谈庆历中。双寿儿孙青若若，一门慈孝郁葱葱。吁嗟耆旧今何在，古木斜阳濑水空。
西山忽与老人期，未报深恩忍复思。燕及祖风从少小，与闻家训识操持。聊从诸舅纪遗行，深愧外孙无好辞。悬想追封在他日，附书名传有佳儿。
由来甥舅两相依，存没谁知半路亏。在侧每蒙夸叔宝，不才那得似牢之。临风酌酒酬春处，对月凭轩语夜时。回首凄凉已陈迹，壮心无哭奈愁思。
一尊相别未经时，情话如今忍复思。老去交亲能有几，年来怀抱更谁知。谿桥路断秋风急，香火庭空晓日迟。三尺孤坟闭千古，伤心东望涕交颐。
吾家奕奕茂芝兰，士论尤推季孟间。挟策可怜埸屋老，杜门空对水云间。嗟余屏迹常多病，幸尔论心数解颜。乘兴过从无复日，忍将愁眼望西山。
解组归来会面初，杖藜朝暮过吾庐。相亲樽酒情无间，共话田园乐有余。樗散年颓方倚托，棣华风急顿萧疏。堂堂人物无髙寿，不那哀伤泪满裾。
均佚归来一品崇，赤城新野焕仙风。功存社稷今全德，身佩安危本至公。宁似乐天丹灶破，不令北海酒樽空。中原未靖戎氛恶，会有𬣙谟沃舜聪。
背郭堂成乐趣真，碧油幢下海山春。谁知种木十年手，元是擎天一柱人。久矣威名彰草木，行须谈笑静风尘。宁容巾屦长闲逸，即看金瓯宠数新。
家山谬说冷糖霜，未若椑侯远擅场。甘似醍醐成蜜汁，寒于玛瑙贮冰浆。学书博士空题叶，病渴文园却屡尝。不识梁侯底处所，虎贲要是似中郎。
峭蒨云烟晓骑迷，地偏心远爱林扉。人家岁晏川坻静，场圃功成雁鹜肥。雷岭泉深方泽润，井山丹就已空飞。经行不为山林约，结臆烟霞自翠微。
风雨无时浪蹴天，南浮舟楫信多艰。半生梦破寒江月，万里春回故国山。归客自伤青鬓改，高僧长共白云闲。诛茅借我溪西地，未厌相从水石间。
浮云久与故山违，茅栋如存尚可依。行路相逢初似梦，旧游重到复疑非。沧江万里悲南渡，白髪几人能北归。二十年前河上月，尊前还共惜清辉。
层轩高栋与云侵，照眼嵯峨雪满岑。寒人栏干欺畏日，烟横图画失遥杯。雍容樽俎开金地，模写风光要玉音。万里岷峨今更重，太平藩翰作喉襟。
肤使中心若饮冰，合江宴集更思清。凉风轻拂来幽户，暑雨乍收新霁晴。萧洒虚亭迎野色，玲珑远水漱溪声。公余自得高吟赏，还辔雍容带月行。
精蓝结处足清虚，泉绕庭阶树绕庐。郁密青峦垂薜荔，渟澄碧沼映芙蕖。客来差喜风尘隔，僧住应知世网疏。为感汤休暮云句，使人烦虑顿然除。
山势凌空下郁迂，前森秀岛应台符。洞中古老传仙迹，望外风光接海隅。屹若臣心彊谏剖，嵌如龟腹效灵刳。清幽景致仁人乐，谁为名标胜地图。
胜境追游岂易寻，公余喜得共登临。攀萝缥缈云霄兴，夹道琮琤玉石音。置酒但教呼我辈，题名何必刻碑阴。篮舆归去敲明月，盛集应堪继竹林。
梦游还解洗尘劳，一日堪来一百遭。有眼石泉声更细，无心亭竹节犹高。洞中意寂含千古，世上名轻等一毫。此药要知天付与，未宜轻话与儿曹。
平时场屋漫声名，晚下瞿唐信此生。万里不应频去国，一麾聊复为专城。送春杯酒侵行色，上峡家山慰客情。坐遣官曹顿牢落，说诗谁复似康衡。
文星落处天地泣，此老已亡吾道穷。才力谩趋生仲达，功名犹忌死姚崇。人间便觉无清气，海外何人识古风。平日万篇谁爱惜，六丁收拾在瑶宫。
百万人中隐一身，深如勺水在沧溟。独醒自负贤人酒，天阔难寻处士星。照影自怜湖水碧，高吟赢得蜀山青。城南老树如相问，不枉翻空过洞庭。
杖履曾为胜地游，朅来惊叹岁华周。上方重阁人如旧，修竹茂林山自秋。尚想纵谈方外去，空余妙墨壁间留。回头彭蠡湖边路，准拟东归一钓舟。
嘉君步屐招提寺，应与白云相对闲。尽见地舆藏胜境，始知天柱是名山。疏疏叶脱长林表，沥沥泉鸣乱石间。又入郡城声利窟，定嫌轻自宝坊还。
我公大志在经纶，初向山房寄此身。到老自全千丈节，调元曾转万家春。青编勋业光终烂，翠琰文章久更新。今古斯人常想慕，不应上垫雨中巾。
鹿鸣嘉会宴贤良，仙乐洋洋出洞房。天上赐花头上艳，盘中宣橘袖中香。黄河再报千年瑞，绿醑轻浮万寿觞。今日陪臣参盛际，愿歌天保永无忘。
风雷龙虎惊州牧，一去朝天更不还。岩拆杏花空烂熳，泉盈丹井尚潺湲。岭头猿起凄凉叹，洞口云归寂寞闲。登览几回余怅望，只闻人道仆公山。
停杯不饮待春来，和气先春动六街。生菜乍挑宜卷饼，罗幡旋剪称联钗。休论残腊千重恨，管入新年百事谐。从此对花幷对景，尽拘风月入诗怀。
淡薄轻寒雨后天，柳丝无力带朝烟。弄晴莺舌于中巧，著雨花枝分外妍。消破旧愁冯酒盏，去除新恨赖诗篇。年年来到梨花月，瘦不胜衣怯杜鹃。
楼台影里荡春风，协气融怡物物同。草色乍翻新样绿，花容不减旧时红。莺唇小巧轻烟里，蝶翅轻便细雨中。聊把新诗记风景，休嗟万事转头空。
海棠深院雨初收，苔径无风蝶自由。百结丁香夸美丽，三眠杨柳弄轻柔。小桃酒腻红尤浅，芳草寒余绿渐稠。寂寂珠廉归燕未，子规啼处一春愁。
薄云笼日弄轻阴，试与诗工略话春。春蠢绿杨初学线，茸茸碧草渐成茵。园林深寂撩私恨，山水昏明恼暗颦。芳意被他寒约住，天应知有惜花人。
陡觉湘裙剩带围，情怀常是被春欺。半檐落日飞花后，一阵轻寒微雨时。幽谷想应莺出晚，旧巢应怪燕归迟。间关几许伤怀处，悒悒柔情不自持。
春到休论旧日情，风光还是一番新。莺花有恨偏供我，桃李无言祇恼人。粉泪洗干清瘦面，带围宽尽小腰身。东君负我春三月，我负东君三月春。
十二栏杆锁画楼，春风吹损上帘钩。花心柳眼从教放，蝶意蜂情一任休。残滞酒怀消旧恨，禁持诗句遣新愁。东君若也怜孤独，莫使韶光便似秋。
乍暖还寒二月天，酿红酝绿鬬新鲜。日烘春色成和气，风弄花香作瑞烟。莺舌似簧初学语，柳条如线未飞绵。金杯满酌黄封酒，欲劝东君莫放权。
轻寒噤㾕花期晚，皱绿差鳞接远波。跃藻白鱼翻玉尺，穿林黄鸟度金梭。闲将诗草临轩读，静听渔船隔岸歌。尽日倚窗情脉脉，眼前无事奈春何。
屋嗔柳叶噪春鸦，帘幕风轻燕翅斜。芳草池塘初梦断，海棠庭院正愁加。几声娇巧黄鹂舌，数朵柔纤小杏花。独倚庄窗梳洗倦，只惭辜负好年华。
屈指清明数日期，纷纷红紫竞芳菲。池塘水暖鹣鹣并，巷陌风轻燕燕飞。柳带万条笼淑景，游丝千尺网晴晖。人间何处无春色，祇是西楼人未归。
红叠苔痕绿满枝，举杯和泪送春归。鸧鹒有意留残景，杜字无情恋晚晖。蝶趁落花盘地舞，燕随狂絮入帘飞。醉中曾记题诗处，临水人家半敞扉。
才过清明春意残，落花飞恕便相关。衔泥燕子时来去，酿蜜蜂儿自往还。风静窗前榆叶闹，雨余墙角藓苔斑。绿槐高柳浓阴合，深院人眠白昼闲。
碧沼荷钱小叶圆，眼前芍药恣连颠。清明已过三春候，谷雨初晴四月天。乍著薄罗偏觉瘦，懒匀铅粉祇宜眠。情知废事因诗句，气习难除笔砚缘。
举杯无语送春归，分付东风欲去时。燕子楼台人寂寂，杨花庭院日熙熙。枝头添翠莺先觉，叶底销红蝶未知。诗卷酒杯新废却，闲愁消遣𣨼他谁。
一瞬芬菲尔许时，苦无佳句纪相思。春光正好须风雨，恩爱方深奈别离。泪眼谢他花缴抱，愁怀惟赖酒扶持。莺莺燕燕休相笑，试与单栖各自知。
病酒厌厌日正高，一声啼鸟在花梢。惊回好梦方萌蕊，唤起新愁却破苞。暗把后期随处记，闲将清恨倩诗嘲。从今始信恩成怨，且与莺花作淡交。
迟迟花日上帘钩，尽日无人独倚楼。蝶使蜂媒传客恨，莺梭柳线织春愁。碧云信断惟劳梦，红叶成诗想到秋。几许别离多少泪，不堪重省不堪流。
一篆烟消系臂香，闲看书册就牙床。莺声冉冉来深院，柳色阴阴暗画墙。眼底落红千万点，脸边新泪两三行。梨花细雨黄昏后，不是愁人也断肠。
阑月笼春霁色澄，深沉帘幕管弦清。争豪竞侈连仙馆，坠翠遗珠满帝城。一片笑声连鼓吹，六街灯火丽升平。归来禁漏逾三四，窗上梅花瘦影横。
厌尘小雨润生寒，云影澄鲜月正圆。十里绮罗春富贵，千门灯火夜婵娟。香街宝马嘶琼辔，辇路轻舆乡翠𫐌。高挂危帘凝望处，分明星斗下晴天。
火独银花触目红，揭天鼓吹闹春风。欣欢入手愁忙里，旧事惊心忆梦中。但愿暂成人缱绻，不妨常任月朦胧。赏灯那得工夫醉，未必明年此会同。
添得垂杨色更浓，飞烟卷雾弄轻风。展匀芳草茸茸绿，湿透妖桃薄薄红。润物有情如着意，催花无语自施工。一犂膏脉分春垄，只慰农桑望眼中。
生情赋得春心性，剩选名花绕砌栽。客到且堪供客眼，诗悭聊可助诗才。低丛高架随宜有，浅紫深红次第开。便做即今风雨限，要看香艳绣苍苔。
朝来带雨一枝春，薄薄香罗蹙蕊匀。冷艳未饶梅共色，靓妆长与月为邻。许同蝶梦还如蝶，似替人愁却笑人。须到年年寒食夜，情怀为你倍伤神。
胭脂为脸玉为肌，未赴春风二月期。曾比温泉妃子睡，不吟西蜀杜陵诗。桃羞艳冶愁回首，柳妒妖娆祇皱眉。燕子欲归寒食近，黄昏庭院雨丝丝。
花神未怯春归去，故遣仙姿殿后芳。白玉体轻蟾魄莹，素纱囊薄麝脐香。梦思洛浦婵娟态，愁记瑶台淡净妆。勾引诗情清绝处，一枝和雨在东墙。
玲珑巧蹙紫罗囊，今得东君着意妆。带露欲开宜晓日，临风微困怯春霜。发挥名字来雕辇，弹厌芳菲入醉乡。最是午窗初睡省，重重赢得梦魂香。
缭绕晴空似雪飞，悠扬不肯著尘泥。花边娇软黏蜂翅，陌上轻狂趁马蹄。贴水化萍随浪远，弄风无影度墙低。成团作阵愁春去，故把东君归路迷。
花落花开事可悲，等闲一醉失芳菲。园林初听莺声涩，庭径俄看蝶粉稀。欹枕夜深无梦到，倚楼天外便魂飞。我无云翼飞归去，杜宇能飞却不归。
枝上浑无一点春，半随流水半随尘。柔桑欲椹吴蚕老，稚笋成竿彩凤驯。荷嫩爱风欹盖翠，榴花宜日皱裙殷。待封一𥯃伤心泪，寄与南楼薄幸人。
净土移根体性殊，笑他红白费工夫。幽姿羞损婵娟女，异色孤芳潋滟湖。顾影有情欺水荇，向人无语鄙风蒲。一枝摇动清香远，几许诗笺与画图。
去年年月愁何限，重上心来益断肠。秋色夕阳俱淡薄，泪痕离思共凄凉。征鸿有阵全无信，黄菊无情却有香。自觉近来清瘦了，懒将鸾镜照容光。
纤纤新月挂黄昏，人在幽闺欲断魂。笺素拆封还又改，酒杯慵举却重温。灯花占断烧心事，罗袖长供挹泪痕。益悔风流多不足，须知恩爱是愁恨。
着意裁诗特地催，花须着意听新诗。清香未吐黄金粟，嫩蕊犹藏碧玉枝。不是地寒偏放晚，定知花好故开迟。也宜急趁无风雨，莫待霜高露结时。
一夜青山换玉尖，了无尘翳半痕兼。寒鸦打食围沙渚，冻雀藏身宿画檐。野外易寻东郭履，月中难认塞翁髯。梅花恣逞春情性，不管风姨号令严。
谁剪飞花六出尖，索娥肌肉莹相兼。分明幻玉迷青嶂，轻薄随风入画檐。冻笔想停诗客手，寒蓑宜拥钓翁髯。长安陋巷多贫士，可见鹑衣透胆严。
饥禽高噪日三竿，积雪回风堕指寒。秀色暗添梅富裕，绿梢明报竹平安。冷侵翠袖诗肩耸，春入红炉酒量宽。帘外有山千万叠，醉眸浑作怒涛看。
穷冬欲去尚徘徊，独坐频斟守岁杯。一夜腊寒随漏尽，十分春色破朝来。桃符自写新翻句，玉律谁吹定等灰。且是作诗人未老，换年添岁莫相催。
兰釭和气散氤氲，忽作元珠吐穗新。膏脉破芽非借手，敷芳成艳不关春。疑猜海角天涯事，搅乱衾寒枕冷人。我欲生怜心焰上，何妨好客致清贫。
览镜惊容却自嫌，逢春长尽病恹恹。吹花弄粉新来懒，惹恨供愁旧日添。生怕子规声到耳，苦羞双燕影穿帘。眉头眼底无他事，须信离情一味严。
双燕呢喃语画梁，劝人休恁苦思量。逢春触处须萦恨，对景无时不断肠。寒食梨花新月夜，黄昏杨柳旧风光。繁华种种成愁恨，最是西楼近夕阳。
苦没心情只爱眠，梦魂还又到愁边。旧家庭院春长锁，今夜楼台月正圆。锦夜楼台双凤带，兽炉闲𦶟水沉烟。良辰美景俱成恨，莫问新年与旧年。
如毛细雨蔼遥空，偏与花枝着意红。人自多愁春自好，天应不语闷应同。吟笺谩有千篇苦，心事全无一点通。窗外数声新百舌，唤回杨柳正眠中。
声声喜报鹊温柔，忽接芳缄自便邮。一尺溪藤摛锦带，数行香墨健银钩。倾心吐尽重重恨，入眼翻成字字愁。添得情怀无是处，非干病酒与悲秋。
山明雪尽翠岚深，天阔云开断翳阴。漠漠暖烟生草木，薰薰和气动园林。诗书遣兴消长日，景物牵情入苦吟。金鸭火残香阁静，更调商羽弄瑶琴。
日暖风和明媚天，最宜吟咏入诗篇。庭花吐蕊红如锦，岸柳飞丝白似锦。深院雕梁巢燕返，高林乔木谷莺迁。韶光正近清明节，花坞楼台酒旆悬。
春园得对赏芳菲，步草黏鞋絮点衣。万木初阴莺百转，千花乍拆蝶双飞。牵情自觉诗毫健，痛饮惟优酒力微。穷日追欢欢不足，恨无为计锁斜晖。
从宦东西不自由，亲帏千里泪长流。已无鸿雁传家信，更被杜鹃追客愁。日暖鸟歌空美景，花光柳影谩盈眸。高楼惆怅凭阑久，心逐白云南向浮。
窈窕风光艳艳春，无言桃李一番新。青回野烧草初染，光泛幽香兰可纫。官柳欲眠多态度，海棠贪睡足精神。旧游似梦浑情懒，对景无聊愁杀人。
爱日温温正涤场，老农击壤庆时康。水催舂韵捣残雨，风急耞声带夕阳。霜瓦晓寒欺酒力，月栏夜冷动诗肠。厌厌对景无情绪，谩把梅花取次妆。
黄钟应律好风吹，阴伏阳升淑气回。葵影便移日长至，梅花先趁小寒开。八神表日占和岁，六琯飞葭动细灰。已有岸旁迎腊柳，参差又欲领春来。
六出飞花四面来，连山连水皓皑皑。玲珑天地苍茫合，的皪园林烂漫开。庾岭腊梅寒散乱，章台风柳絮萦回。自言空有孤吟癖，览景惭无谢氏才。
纷纷瑞雪压山河，特出新奇和郢歌。乐道幽人方闭户，高歌渔父正披蓑。自嗟老景光阴速，唯使佳时感怆多。更念鳏居憔悴客，映书无寐奈愁何。
暑气炎炎正若焚，荷花于此见天真。香房馥郁随风拆，笑脸妖娆映水新。间叶浅深殷似点，满池繁媚丽于春。年年占得余芳在，几见当时步步人。
福有根基善有源，必兴缘此敞新轩。埋蛇入相真堪慕，屠狗封侯岂足论。未必芝兰偏谢砌，好看车马集于门。从来天报无先后，不在其身在子孙。
潇洒新轩傍翠岑，攀鳞勃勃此潜心。易惊谁羡叶公室，入梦当为傅说霖。变化一身雷霹远，腾凌千里海波深。卧庐曾比崇高志，肯忆当时梁父吟。
一轩潇洒正东偏，屏弃嚣尘聚简编。美璞莫辞雕作器，涓流终见积成渊。谢班难继予惭甚，颜孟堪睎子勉旃。鸿鹄羽仪当养就，飞腾早晚看冲天。
春闱报罢已三年，又向西风促去鞭。屡鼓莫嫌非作气，一飞当自卜冲天。贾生少达终何遇，马援才高老更坚。大抵功名无早晚，平津今见起菑川。
南北常嗟见未因，停舟今喜笑谈亲。张姬淑德同冰玉，李白高吟泣鬼神。和管幸听鸣凤侣，滥竽还愧赏音人。佳篇奖拂还过实，班卫声名岂易伦。
华榜危楼岂浪名，人间四者此环幷。日知光景无虚度，时觉清风满座生。庾亮据床谈兴逸，仲宣倚槛客愁轻。眼前此乐难兼得，许我登临载酒行。
一径浓阴影覆墙，含烟敲雨暑天凉。猗猗肯羡夭桃艳，凛凛终同劲柏刚。风籁入时添细韵，月华临处送清光。凌冬不改青坚节，冒雪何伤色转苍。
正阻行程江岸间，江头三日系归船。水光激浪高翻雪，风力推沙远涨烟。拔闷喜陪尊有酒，供厨不虑食无钱。雕章见及唯虚辱，勉强赓酬愧斐然。
旷写亭高四望中，楼台城郭正春风。笙歌富庶千门乐，市井喧哗百货通。叠叠民居还瓦屋，纷纷游蝶乱花丛。凭栏忽念非吾土，目断白云心莫穷。
想见皇华过二京，壶浆夹道万人迎。连昌宫里桃应在，华萼楼头鹊定惊。但说帝心怜赤子，须知天意念苍生。圣君大信明如日，长乱何须在屡盟。
寒窗败几无书史，公路可怜竟至此。青州从事孔方君，终日纷纷喜生事。作诗谢绝聊闭门，燕寝凝香有佳思。静中我乃得知交，乌有先生子虚子。
二松偃盖势曲拳，二松疏干凌风烟。霜姿舒卷全于天，笑看草木争春妍。杖藜谁子行蹁蹮，欲渡略彴回溪船。令我清梦归林泉，漳江流驶行可沿。
虀盐太学鬓先秋，乘兴聊为漫汗游。戏把汉旌行绝域，不因卭竹取封侯。波神侑饮鲸翻鲙，海雨催诗蜃吐楼。不独鸡林传好句，会看弭檝上瀛洲。
学士风流异域传，几航云海使南天。不因名动五千里，岂见文高二百年。贡外别题求妙札，锦中翻様织新篇。淹留却恨鸳行旧，不得飞觞驻跸前。
老怀欲别已辛酸，再岁周旋瞬息间。谁遣暮潮催两桨，却应清梦挂三山。功名不许淹行色，谈话何时复解颜。鹓鹭行间如借问，为言衰谢合投闲。
少室山中计已成，卧看朝市等蝇营。对门山雪惟诗思，过眼秋云即宦情。长恐搢绅嘲捷径，勿缘升斗诮虚名。翁看肉食颜如甲，何似村醪一笑赪。
衣冠相望两卿家，列鼎当年办咄嗟。后裔不应犹短褐，除书未怕失丹砂。恩光漫欲沾宗族，品秩何劳问等差。莫笑青衫同画饼，也胜辛苦踏槐花。
佳丽江山得共游，一时宾主亦风流。鸟飞鱼泳青油幕，虎踞龙盘白鹭洲。坐席未温俄告别，题舆催上莫淹留。苕溪尺五烟霄近，入手功名不自由。
沧江洗尽眼中埃，饱看江山句更裁。风引前旌如挽去，山迎归棹欲飞来。捐躯许国忧心在，袖手还家笑口开。应念龙钟豫章守，沉迷薄领日回回。
诗邻可卜拟诛茅，好句人间见一毫。吟就钵声应未绝，流传纸价顿能高。谬成燕雀追黄鹄，已作蜻蜓避百劳。清夜月窗裁警句，霜梧风竹助萧骚。
投老须营一把茅，晚亲珠玉看挥毫。赋牛绝敏惊曹植，刻鹄无成愧伯高。已放闲身栖寂寞，时凭佳句洗尘劳。喜逢载酒经过客，老去无心作反骚。
老依背郭荫堂茅，寒夜微吟自削毫。羡子笔回霜气劲，惊人句与月魂高。极知蹇足追随苦，便觉长须走送劳。因识卢郎是佳器，定能痛饮诵离骚。
咳唾成诗未许攀，腹中应着绮千端。画蛇思巧因饶足，倚马才高肯驻鞍。割肉固非方朔社，蒸壶曾入老卢盘。小瑕不揜千金璧，能事宁容俗眼看。
为寮东越肯忘年，南越相逢两皓然。杜守谬容居召后，杨文那敢在王前。谁能狡兔营三窟，深羡神龙袭九渊。便合从公下吴会，济时无术拟求田。
百篇无一可讥评，落纸银钩慕伯英。足蹇向来甘后乘，敌勍真合避先声。探骊君每珠先获，类鹜吾惭鹄不成。十五大都须赵璧，无劳鼠璞换秦城。
诗名宗党不虚传，又复舂容见大篇。李蔡名甘居广下，照邻文合在杨前。盘斜敢下长鲸钓，引路须烦老骥先。纸贵韦郎一千首，不妨频觅浣花笺。
高谊天涯日讲闻，欲趣函丈畏深文。佳言阻听霏霏屑，秀句欣披蔼蔼云。鸳序略同惭晚遇，銮坡并直记宵分。中朝多少登龙客，应拟沙堤御李君。
大篇作者鬭舂容，肯为明时叹不逢。通塞任分蜗两角，唱酬应秃兔千锋。光依日月从初载，名在蓬瀛第几重。联辔盍归廊庙去，支离容我受三钟。
学道居惭邴曼容，典刑今向海边逢。德容璞玉长涵润，才刃硎刀始莹锋。养寿不忧潘鬓二，趣装行觐舜瞳重。期公展尽调元手，盛取勲名勒景钟。
开函三复似南容，入眼清诗左右逢。绝唱自应开奥窔，全提谁敢触机锋。朱弦清越宜三叠，宝玉森罗富五重。袖手吟边无好句，冥搜空恨五更钟。
泽国秋霖涨渺弥，天都久客厌驱驰。不辞短褐供莱戏，苦忆长头课楚词。帐望巾车陶靖节，浪闻推毂郑当时。此身长恐儒冠误，已愧当年学稼迟。
秋空目断白云飞，过隙奔驹激箭驰。爱日王符空着论，悲秋宋玉漫徴词。问天拟决行藏计，择地犹难喜惧时。负郭傥容供旨味，穷年衡宇足栖迟。
此生休问小行年，合抱遗经老玉川。处世长怀方外友，羡君今作地行仙。风尘京洛伤羁旅，云水江乡渺接连。归梦但随南雁去，懒追雕鹗上青天。
红尘飘转任吾年，羞愧丹砂葛稚川。海上鼋鼍谁可驾，淮南鸡犬故能仙。弃家似欲追梅福，琢句何妨学惠连。待尔药炉丹就日，御风同访洞中天。
性灵陶冶赖遗篇，秋水愁看灌百川。索米谁怜身是客，餐霞还恨骨非仙。鸟惊急雨来还去，云敌冲风断复连。好句时时慰愁绝，仰惭高义薄云天。
短檠心醉养生篇，拟筑高峰看逝川。野性合休林下鞅，枯肠常愧饮中仙。化羝未是左元放，檄虎先烦顾少连。何处羽衣从漫汗，君山千仞水如天。
心醉微言九九篇，浩如沧海翕支川。著书柱史家传道，辟谷留侯世学仙。蠧简倦推三豕渡，长弓那解两禽连。极知无用宜幽隐，杜曲无田拟问天。
度岭三年叹陆沉，一抛城市洗尘襟。雷霆激石泉声怒，烟雨埋云树色深。食肉向无编贝齿，忧时空有未灰心。露门劝讲高华地，倦鸟终当返故林。
堤沙不起润如酥，坐看飞云自卷舒。麦陇人闲牛舐犊，柳陂波浅鹭窥鱼。残花糁径东风后，碧草粘天暮雨初。分付荣枯蜗两角，浊醪青杏送春余。
相门耆旧典刑余，戚里豪华习气除。游遍云山行乐耳，种成香草赋归欤。纫芳兰畹余幽佩，辟蠧芸堂有旧书。奎画煌煌照林壑，只应门外看锋车。
闲筑池亭古刹边，厌将勲业写凌烟。柳湖寄傲王摩诘，丹鼎怡神葛稚川。乐圣一尊浓琥珀，平戎三尺旧龙泉。一邱勿作淹留计，衮绣归时席夜前。
疏泉𣃁石寄高怀，仙药名花取意栽。履道醉吟齐步武，平泉景物付云来。菰蒲雨洗双池净，松竹风传万壑哀。怪底茅斋频下榻，故时宾客满翘材。
纷纷甲第照清都，谁信蜗牛亦自庐。未厌嚣尘聊近市，不湏高大拟容车。窥床夜月陪清冷，入户风埃痛扫除。丰屋从来招鬼瞰，却因容膝得安居。
不贮闲愁学子山，此心分付水云间。临池罢钓鱼同乐，隐几忘机鹤伴闲。为喜经台依绝境，故安禅榻面孱颜。洪崖仙事皆陈迹，戏说遗巾笑李寰。
拟上篮舆趁晓晴，不妨小立听江声。青山合处江疑断，野渡喧时潮欲平。雨脚又从天际起，霜毛偏傍镜边明。绿林未静烦宵旰，敢为龙钟叹远行。
自笑行藏愧古人，归与有意坐长贫。霜毛不种自生鬓，云路无梯宁致身。春韭秋菘聊当肉，冬裘夏葛听悬鹑。何当即买扁舟去，醉兀五湖烟雨春。
青灯只影夜迢迢，赖有尘编洗郁陶。此事长惭作吏废，少功又笑为儒劳。行藏老骥思千里，用否九牛亡一毛。端为鲈鱼挽幽兴，拟飞烟艇破秋涛。
午梦初残日未西，人情节物睡偏宜。花开花落纷无定，春到春归漫不知。香缕细萦环堵室，槐阴清翳一枰棋。此间粗有超然处，雕琢天真却坐诗。
风条日萼半披残，不用登临意惘然。宿麦吐芒风卷浪，垂杨吹絮暖生烟。送春莺友分明语，并水凫雏取次眠。触眼风光浑有味，人生行乐且加鞭。
江城暑退叶惊秋，环堵萧萧草树幽。扫净尘心清似水，静看人态曲如钩。一尊楚醴醇无敌，半榻湘波冷欲流。午枕日斜呼不省，梦魂还上五湖舟。
几人能信见前因，满意肥甘豢色身。曾是鼎钟华贵胄，肯同瓶钵苦空人。招呼善友明初地，降伏心魔浄六尘。翻笑花间沾醉客，空看高冢卧麒麟。
长驱敌骑傍淮淝，又是忠贤许国时。扶义东吴回日毂，宣威西蜀正参旗。暂逢贝锦辞黄阁，却续金华上赤墀。联事乌台余病骨，仰看麟阁写英姿。
几年头角翳蒿莱，今日宁辞尽一杯。好向明时聊自试，莫缘荒迳忆归来。白头休叹从人后，青眼多应为汝开。老去岂堪频作恶，风帆目断首空回。
溥溥清露洗残妆，静倚疏篱暗吐芳。不逐黄花候秋节，笑看殷叶陨风霜。寒潭谁致南阳种，晚景宜登靖节堂。我对冰姿赓雪唱，骑骡无计度飞黄。
凤去池荒今几年，碧梧翠竹故依然。鸣檐流水涓涓下，排闼群山衮衮前。幸有清风继莲社，不堪斜日近虞渊。归途满眼春耕了，劝课无功愧力田。
猩毛意重鹅毛赠，老不中书一怅然。宜付削毫贫郑灼，政堪握笔晋僧虔。判冥即合防抛失，瘗塜宁甘便弃捐。瓦研蓬窗吾臭味，秃翁相对且忘年。
杯羮卓午荐朝餐，一饱龟肠亦尔难。穷鬼还来调韩愈，夫人真欲试刘寛。尚余食案韭三种，早悟官亭鲙两盘。传语厨人莫轑釡，不应饿死悔儒冠。
元礼清门有四龙，云孙远跨旧家风。持荷入侍声名早，仗钺宣威节制雄。晚岁独抛尘鞅外，高怀聊寄药炉中。堂堂玉树埋黄壤，何事凌烟欠此公。
只今耆旧几晨星，又失三朝一老成。许国忠规关社稷，绝尘奇表照簪缨。只应鼎里金丹就，无复廷中革履声。才大故难供世用，空余拱木翳佳城。
剸烦余刃发硎刀，使节藩符久漫劳。腰绶六朝知寿考，悬车一纪足清高。光阴不用悲驹隙，温凊无违有凤毛。晚缀葭莩公已病，送行无路首空搔。
声驰太学俊游先，膏火穷年味绝编。百战收名丹桂籍，一麾送老白云边。心闲要路门无辙，岁恶穷阎爨有烟。全福略无毫髪恨，更余身后一经传。
霅水论交今有谁，两翁华髪映朝衣。功名晼晚君流落，衰病栖迟我倦飞。叔夜相思能肯顾，子猷乘兴却言归。人生动是参商别，三复清诗对落晖。
大老归周庆有源，中兴吾宋属云孙。五龙夹日三辰正，一虎当溪百兽奔。何事云山遽招隐，向来金鼎厌调元。追锋早晚求黄髪，三径还荒靖节园。
闻道抽身向急流，海边暂舣济川舟。功存社稷推元老，人向渔樵识故侯。绿野江山供笑傲，赤松俦侣伴淹留。闲棋小酌怀畴昔，清梦时追杖履游。
客事久输鹦鹉杯，春愁如接凤凰台。树阴不碍帆影过，雨气却随潮信来。山似故人堪对饮，花如遗恨不重开。雪篱风榭年年事，辜负风光取次回。
张卿画竹今成癖，笑语挥毫不作难。欻见高标起萧瑟，坐令炎暑变荒寒。笔头似有千年韵，胸次犹须万斛寛。岁晚雪霜君记取，此君怀抱要重看。
病着文书懒出门，偶扶藜杖看行云。屋头日在转花影，水面风来散縠纹。不厌莫城千嶂合，稍令明月万家分。小庭留得清秋在，已见霜红未见君。
天乞幽人一夜凉，故教微雨送斜阳。暝阴笼树山更好，爽气侵人土自香。多病不眠唯药裹，居闲长坐只绳床。五年谬作江湖客，几对鲈鱼忆故乡。
暑气侵人始欲愁，箪瓢穷巷不堪忧。乱蝉泊雨林塘静，密迳吹花草树幽。春尽茅檐深着燕，日高田水故飞鸥。莫欺湫隘无余地，待借元龙百尺楼。
浦口生春绿未酣，南山初见碧崭岩。风声入树翻归鸟，月影浮江倒客帆。破甑不堪充酒券，短蓑真欲换朝衫。往来泥雨城南路，可见轻鸥定不凡。
树阴残雪半成泥，尚想狂花一尺围。小雨似酥黄草尽，澄江如练白鸥飞。未辞酒炙为公费，政恐亲知见面稀。南市津头行艓子，无人识我醉中归。
纷纷干没混泥沙，暂遣尘言挂齿牙。妙画已归三语掾，壮游空记五侯家。古坛背日藏芳草，小树留春放晚花。能共山翁同活计，隔林分听一池蛙。
隐几虚堂俗客稀，片心真与道相宜。风摇柳带千丝乱，雨勒花心十日期。瘦病才苏休强酒，良辰虽好少题诗。贾生词赋常流落，归去来兮在几时。
病起多情白日迟，强来庭下探花期。雪消池馆初春后，人倚栏干欲暮时。乱蝶狂蜂俱有意，兔葵燕麦自无知。池邉垂柳腰肢活，折尽长条为寄谁。
杨子文章老更新，狂吟寡和过阳春。双声叠韵俱难敌，指物程形似有神。画马已无韩干肉，草书真得伯英筋。可怜一首闲居赋，解道连蜷能几人。
符离城里相逢处，酒肉如山放手空。已见神通过鹙子，未应鲜健胜庞公。且寻扇子旧头角，一任杏花能白红。破箬笠前江万里，无人曾识此家风。
先生昔据道玄峰，咳唾珠玉家为空。只今江西二三子，可到元和六七公。双髩只期他日白，千花犹是去年红。须君吸尽西江水，不假扶摇万里风。
文字撑肠不疗穷，诗来想见左书空。虽非问道暏狂屈，犹胜遗书访子公。银杯久拼浮大白，桃花且看舒小红。记取浮杯无剩语，他年说似马牛风。
江山取别太匆匆，对面难寻一段空。顾我自无黄阁様，如君合是黑头公。客尘衮衮催前浪，俗眼纷纷替旧红。炙日茅檐那接膝，重来肯借一帆风。
歌呼屡回曹相国，笺书或似魏司空。半生怀抱向余子，千载风流独此公。未用反身藏白黑，更须着眼辨青红。无人与助求田费，雅称谢家林下风。
爱闲多病老封戎，看子垂天上碧空。懒惰未须攀此老，典刑政尔赖诸公。须如震泽三春渌，诗似芙蕖五月红。坐此逃禅夫可恕，不应独许我乘风。
故人瓶锡各西东，吾道从来冀北空。病去渐于文字懒，南来犹觉岁时公。江回夜雨千岩黒，霜着高林万叶红。政好还家君未肯，莫教惭愧北窗风。
日日南风沙打围，挂帆端为故人回。长空渺渺水无际，远树冥冥花自开。疾病久辜鹦鹉杓，江山稍近凤凰台。月明雪霁山阴道，尚想王郎乘兴来。
缟带银杯欲着尘，小园幽树已含春。风流王谢佳公子，臭味曹刘入幕宾。细朵定无泥土涴，暗香犹带雪霜新。剩摩枵腹搜奇句，去恼城南得定人。
一门叔父到卿好，中表弟兄惟尔贤。往事关心空自语，新诗好句与谁传。溪山已近堪投老，文史虽穷莫取怜。仲弟墓头今宿草，为渠先赋补亡篇。
一庵便送渊明老，四海共传摩诘诗。本自妨人枕边梦，不能陪汝剑头炊。交游大半饥寒里，疾病中分少壮时。西寺木鱼东寺鼓，三年三见浃阇黎。
春来消息未真传，久负蒲团一味禅。灯火侵寻作佳境，冰霜偃蹇过新年。江声悮落三更雨，野色遥看万斛船。咫尺风光不相贷，忍令好语到愁边。
密庵居士渠不识，齿发则衰心未然。樽下不知公子贵，酒中差觉孟生贤。已吞舌本三千丈，却住人间五百年。触忤风光君莫怪，棒头无地可逃禅。
鸟语花香变夕阴，稍闲复恐病相寻。正应独有江山分，素自都无廊庙心。堂上老亲双白髪，门前稚子旧青衿。儿曹不会庵居意，古涧寒泉疑至今。
白莲庵中张居士，梦断世间风马牛。风尘表物自无意，神仙中人聊与游。澄江似趁北城晓，苦雨不放南山秋。君当先行我继往，向吴亭东留小舟。
不能归续侍中貂，遂有声名伴老饶。万里更行看騕袅，一枝才足赋鹪鹩。诗囊磈礧君其漫，药裹侵寻我亦聊。举目云天尽新语，殷勤收寄一牛腰。
疾风吹沙不成雨，十日狂阴倒残暑。江头树木半焦枯，不厌潮头洗尘土。南楼反照千丈红，落日却在洪涛中。舟父渔子莫惆怅，更借朝来东北风。
老谢风流绿绮琴，小汪兄弟亦南金。文章已悮半生事，江海略酬他日心。好酒不当愁偪仄，旧书差慰病侵寻。平生恩义伴宫老，断绠寒泉百尺深。
菱桥脊梁硬如铁，天下拄杖打不折。倒骑佛殿出三门，南头学来北头说。昔苗未生今作米，更判阿师三尺觜。公但吸尽西江水，莫怕庭前簸箕尾。
身如许县老聋丞，心是江湖版下僧。万事聊凭曲肱梦，一尊时近短檠灯。旧游可数终难又，恶况虽多不厌曾。尚忆少年情语否，夜窗相对发鬅鬙。
晓霜挟雾入寒厅，四座伊优不暂停。剩欲禅房作新岁，念无余沥到空瓶。诙谐与世聊从俗，啸傲他年可乞灵。更为旁人住俄顷，坐间愁杀两螟蛉。
伍员庙前一丈碑，上有野鹤双来栖。水云杳杳凉去远，风雨冥冥秋到迟。江花相趁野花发，旧燕不随新燕归。大夫遗恨竟何许，楚越勾吴今是非。
往时济阳晁公子，今日灵岩琦上人。千山不碍一月晓，北树忽见南枝春。个中有味渠不识，底处无情公得亲。不知碧眼之面壁，何如魋颜西入秦。
宿州古城城北隅，雨罢晴开如画图。杂花乱蕊未湏道，白杏一枝天下无。香风袅袅入短袖，明月萧萧随蹇驴。二年不复见此乐，清江万顷正愁予。
行前蒲柳后鸥鸟，乃似白沙之旧居。忽见云天有新语，不知风雨对残书。往来河树几倾盖，上下江船如贯鱼。更与河山结香火，夜窗重枉故人车。
日日东风吹客衣，小园春在掩芳菲。残花过雨飘零尽，好鸟穿林自在飞。往事虚成采薇瘦，故人频有食言肥。知公未厌西行晚，且伴江船缓缓归。
范郎平生万人杰，只今未免儿号寒。三江五湖在胸次，琨玉秋霜看笔端。旧疾祇令肝肺热，春风欲开桃李颜。待约南江今夜月，与渠万里报平安。
新花欲尽竹当栏，喜见空墙野色团。稚子乘阴莳兰菊，仆夫留水灌莴蔓。茶香于汝初无分，酒熟逢人也强欢。恼乱春光君会否，小瓶犹占一枝残。
书来每恨日月晚，书去还忧道里长。但得老亲常健好，不辞新岁且穷忙。文章已受尘埃涴，禅观多为疾病妨。趁得残春北归否，近箕临颍是吾乡。
万里田园半有无，十年归梦阻江湖。文章谬忝声名在，气体犹须药饵扶。客路因风起舟楫，水田无雨卧菰蒲。青帘白酒斜阳外，不与行人满眼酤。
好诗无过亦无功，准拟还家赠阿宗。会有江山与湔祓，且无尘土共从容。大汪矫矫云间鹤，老谢森森涧底松。回首百年俱一梦，暮年文采更谁从。
绿净红深水不流，炎天烈日自然秋。只供野父已无计，便与行人亦暗投。明月不来江北岸，好山应在石城头。何年得映潘妃步，更放君王作意游。
赵郎风味春月柳，可到阮公青眼边。秋水黏天剧空阔，晓霜扶月作婵娟。北来好句传新雁，一夜客愁如少年。安得琼枝更当眼，沙头同理钓鱼船。
近人鸟雀昆弟语，堆案簿书凫鹜行。是中亦自有佳趣，公但徐之渠自忙。西风忽来凉月晓，枫叶芦花秋意少。劝君多饮莫多谈，截断中流公更参。
文字缚人同束湿，吴君不言如坐忘。知公胸中有余地，万顷亦在一苇航。寒梢倒挂夜来雨，细草已披秋后霜。寄语两吴兼小宁，莫因诗律废相望。
歌呼连墙亦任渠，移门宾从又何如。晴阶仰日卧红药，野水趁船跳白鱼。多病且参篐桶话，得闲时近养生书。平生不尽幽居兴，付与长江拯钓车。
昔我往矣天欲霜，今我来思梅已黄。淮山澡雪尘垢面，鱼稻扫除藜藿肠。好风肯伴客帆远，故国不辞归梦长。塔中老人莫相笑，我自寂然渠自忙。
前村后村鸠乱鸣，梨花点雪柳半青。断云忽过楚丘县，骤雨已见龙丘亭。故人愁绪各南北，宿酒别时同醉醒。语离情绪乃如此，故园可归公不听。
数亩幽畦满小园，儿童无事亦嘲喧。水摇日影上檐角，风送花香来鼻根。病去只留花作伴，客来常欠酒应门。城南旱夌尘埃里，不借春江一尺浑。
但闻微雨响梧桐，不悟高楼尽日风。团扇向人仍有意，短檠于汝渐无功。悮游兀者形骸外，恐堕渊源云雾中。剩搅饥肠供好句，为君常占一生穷。
柳外楼高绿半遮，伤心春色在天涯。低迷帘幕家家雨，淡荡园林处处花。檐影已飞新社燕，水痕初没去年沙。地偏长者无车辙，扫地从教草径斜。
故人前去冢累累，为恨为忧未肯归。从有青山可藏骨，却无红泪与沾衣。饶三笑汝参禅误，晁四怜渠祝髪非。犹胜同侪二三子，枉随秋草闭斜晖。
十年流落漫西东，想见谢家林下风。晋邑自思栾孺子，鲁儒空望叔孙通。风花已分飘藩外，玉树何情著土中。纵有春梢堪寓目，却无人面与争红。
略无归梦绕湖湘，漫逐微阴出建章。月里寒珠一生露，镜中衰鬓十年霜。逢人莫唱相思调，阅世终无却老方。想得扁舟北还路，断云衰草更斜阳。
楼上西风日脚斜，楼前广道更人家。高林稍稍变黄叶，细草重重冒白花。薄酒尚堪绕舌本，故人何事走天涯。蓬笼只繋南亭下，乞与寒江整钓车。
亭下长淮百尺深，亭前双树老侵寻。暮云秋雁且南北，断垄荒园无古今。露草欲随霜草尽，归樯时度去樯阴。秋风未满鲈鱼兴，更有江湖万里心。
细褥纱幮卧软绫，岂知秋色到襄陵。饥乌乍定门门树，宝塔新晴夜夜灯。晚菜聊充肉一脔，残林才当饭三升。平生积懒成骄惰，惭愧空房独坐僧。
不使西风便解维，且留残暑震余威。累累野水循河下，摄摄榆虫扑面飞。五斗漫随王绩隐，一裘聊待晏婴归。平生事业新诗在，送与江南旧钓矶。
大向金相玉为表，小向坚车取长道。闭门不见今几日，尘埃满城何时好。病夫坐穏百不闻，读书聒人到夜分。朝来雨过凉气足，思与张侯同叩门。
急雨翻灯夜不眠，小床欹侧似乘船。平生万事不如意，病后一身私自怜。海中神仙渺茫里，方外酒徒憔悴边。本自无心觅余地，问公何苦爱逃禅。
十日虚房罢送迎，不知新雁已南征。忍穷有味知诗进，处事无心觉累轻。残叶入帘收薄暑，破窗留月漏微明。知公坐穏无他念，识我阶前拄杖声。
近有书来欲见寻，扁舟南下已春深。浊河远贯长淮水，峡岸遥瞻宝塔临。杨子宦游常落拓，茂伦心事转崎嵚。云横雪拥蓝关路，总是平生愿学心。
净名居士黙无语，翰林子卿虚见寻。半世泥涂催老大，中年诗律费光阴。江湖每有同归志，酒炙初无独饱心。三尺枯桐取煨烬，断弦遗谱有知音。
醉别白沙江上亭，晚蝉高树各秋声。风乘小艇凫鹥进，雨历疏檐环珮鸣。家事不随王事了，新愁常接旧愁生。只今疲病嫌鞍马，十日同居眼暂明。
职事侵人畏作官，略偷身去不能还。树移午影重帘静，门闭春风十日闲。尚有文书遮病目，却无尘土犯衰颜。故人何处蓬笼底，看尽江南江北山。
今年河口决商村，远望飞涛匹马奔。曲港定无蛟鳄横，下田甘受雨泥浑。衣裳虮虱藏针缝，头面尘沙露爪痕。犹恐因循葬鱼腹，故人无地与招魂。
白发无端巧上头，镜中颜状不能羞。要寻扬子一廛地，未用刘公百尺楼。野竹连阴护苍藓，暮云生雨续黄流。秋风有信鲈鱼在，更约江晁共小舟。
好诗有味终难舍，俗事无功莫羡渠。破历屡翻深瓮酒，短檠时检旧窗书。何年鸡黍先投社，是处田园可结庐。更请二公搜好句，一身疴痒要爬梳。